Aj priateľstvo na diaľku je vzťah. Na jeho udržanie treba dvoch

Pestovať vzťahy na diaľku môže byť pre niektorých ľudí frustrujúce, dajú sa však udržať, ak sa na nich neustále pracuje.

Možno sa vám niekto blízky odsťahoval stovky kilometrov ďaleko a vy sa obávate, aký dopad to bude mať na vaše priateľstvo. Možno ste niekoho, kto vám ľudsky padol do oka, spoznali v rámci dovolenky či štúdia v zahraničí, no neviete, či má zmysel v takejto kamarátskej známosti pokračovať. Život so sebou prináša rôznorodé prekážky a otázka, či sa oplatí udržiavať vzťahy s iným človekom na diaľku, sa nemusí nutne týkať iba romantických spojení. No byť od seba ďaleko ešte neznamená, že si ľudia nemôžu byť blízki – chce to však vedomú zmenu v prístupe. Ako sa teda vyrovnať s diaľkou, odlúčením a nedostatkom osobnej komunikácie, ktoré už za mnohými vzťahmi dali bodku? Mentálny kouč a terapeut Robert Kačalka verí, že sila priateľstva spočíva práve v pute, ktoré si ľudia vytvorili a ktoré ich bude spájať aj napriek vzdialenosti. „Vyžaduje si to určite veľkú mieru úsilia, aby bolo takéto priateľstvo stále intenzívne a vrúcne,“ hovorí. Pri dnešných možnostiach internetového či telefonického spojenia sa však mnohé uľahčuje. A hoci nič nenahradí osobné stretnutie, aj v takýchto prípadoch sa treba dohadovať na pravidelnom spojení. „Niekedy sa stáva, že obe strany čakajú, či ten druhý je skutočný priateľ a ozve sa skôr. To je obrovská chyba. Nikdy nečakajte. Dohodnite sa na pravidelných kontaktoch, na presnom dátume a čase,“ radí Kačalka. Ak prichádza snaha o kontakt iba z jednej strany, niečo nie je v poriadku. Platí, že ak sa človek v takejto situácii cíti ukrivdene, o svojich pocitoch by mal so svojím priateľom hovoriť a podeliť sa o to, ako problém vníma. „No skôr ako začnete vynášať morálne súdy, obvinenia a katastrofické scenáre, snažte sa najprv zistiť, ako to u vášho priateľa je a ako to vidí on,“ upozorňuje kouč. Hovorí sa, že zíde z očí, zíde z mysle. Priateľstvá na diaľku toto porekadlo ohrozuje na sto percent, to však neznamená, že sa musí stať realitou. Čo robiť, ak jeden z dvojice začne priateľstvo zanedbávať? 1. Spravte si podľa možností pravidelný rituál, ktorý dodržiavajte. Napríklad každý rok aspoň jeden spoločný výlet, každý týždeň aspoň jeden videohovor či telefonát. 2. Rozprávajte sa o pozitívnych, aj negatívnych veciach vo vašich životoch. Posilníte priateľstvo po všetkých stránkach. 3. Posielajte si dlhé maily. Človek sa písaním vyjadruje inak a viac sa ponorí do vyrozprávania zážitkov a príbehov zo svojho života, o ktoré sa chce s priateľmi podeliť. 4. Napíšte list či pošlite pohľadnicu. Chce to viac námahy než zodvihnúť telefón, druhá strana ju však určite ocení. 5. Venujte sa spoločným aktivitám aj na diaľku. Pozrite si rovnaký film a porozprávajte sa o ňom, navarte rovnaké jedlo a vymeňte si skúsenosti. 6. Myslite na seba aj keď nemáte narodeniny. Spravte radosť tomu druhému napríklad darčekom a pošlite mu nečakanú drobnosť. 7. Vyjadrujte svoj úprimný záujem o svoju priateľku či priateľa a dajte mu pocítiť, že aj napriek diaľke ste tu vždy pre ňu/preňho. Robert Kačalka odporúča sa s takýmito obavami zdôveriť. „Možno si ten druhý ani sám neuvedomuje, že tak robí. Možno má zmenou prostredia viac povinností, narodili sa mu deti alebo to môžu ovplyvňovať ďalšie faktory. Priateľstvá sú práve o tom, že môžete otvorene komunikovať a tento fakt treba využiť.“ Komunikácia by mala byť bez skrytého podtónu útoku a výčitiek. V konečnom dôsledku sa situácia buď vysvetlí a upraví, alebo nie. „Ale vždy je to lepšie, ako mlčať, čakať a podvedome prechovávať výčitky,“ dodáva Kačalka. Oslovili sme aj ženy, ktoré majú s priateľstvami na diaľku reálnu skúsenosť a sú dôkazom, že môžu fungovať. „Pre mňa osobne je dôležité vedieť, že mojej priateľke na mne záleží rovnakým spôsobom, ako záleží mne na nej,” hovorí 29-ročná Michaela, ktorá pestuje priateľstvo na diaľku už vyše 11 rokov. “Naša vzájomná komunikácia prebieha prevažne písomnou formou, väčšinou sa každá z nás podelí o svoje novinky. Myslím, že najpodstatnejšie na udržanie nášho priateľstva je práve to, že sa o seba vzájomne úprimne zaujímame a nie sú to len zdvorilostné otázky alebo frázy,” približuje Michaela, ktorá aj priateľstvo na diaľku považuje za plnohodnotné. „Aj keď je absencia osobných stretnutí citeľná, myslím, že toto priateľstvo je rovnocenné s ľuďmi, s ktorými mám možnosť stretávať sa častejšie. A každá z nás aspoň raz ročne precestuje pol republiky, aby tu druhú videla a to je to, na čom záleží,“ objasňuje „tajomstvo“ dlhodobého priateľského puta. Ešte dlhšiu skúsenosť s priateľstvom na diaľku má 46-ročná Andrea. Jej priateľka žije už tridsať rokov v Českej republike, no ich kamarátstvo stále pretrváva. „Poznáme sa od základnej školy. Keď sa presťahovala, veľmi som plakala a myslela som si, že to bude pre nás koniec, ale opak je pravdou. Pravidelne si telefonujeme a keď je možnosť, tak sa aj stretneme. Takto fungujeme už dlhé roky,“ vysvetľuje, pričom dôraz kladie práve na spomínanú pravidelnosť a vôľu nezanevrieť na takýto typ vzťahu. Tam, kde je vzdialenosť, musí byť aj väčšia snaha na priateľstve pracovať a súhlasí s tým aj Robert Kačalka. „Nič nenahradí fyzický kontakt, pohľad z očí do očí, objatie, potľapkanie či spoločne strávený čas,“ uznáva. „Rovnako pri vzťahoch na diaľku je dôležité, aby vás spájali všetky udalosti života, ako dobré, tak zlé. Ak sa rozprávate iba o veselých veciach, môže sa vo vás vybudovať pocit neistoty, či sa môžete zdôveriť, či vás bude vedieť druhá strana pochopiť a podporiť. Ak budete zdieľať navzájom iba tie zlé, časom môže druhá strana prestať mať záujem udržovať takýto vzťah,“ upozorňuje na záver.


Vrah novinárky môže po útoku spoluväzňa zmeniť väznicu

Madsenovi umožnia zmenu väzníc hneď, ako sa nájde voľné miesto.

KODAŇ. Dánskemu vynálezcovi Petrovi Madsenovi, odsúdenému na doživotie za brutálnu vraždu švédskej novinárky Kim Wallovej vo svojej ponorke, povolili presťahovanie do iného väzenia po tom, čo naňho zaútočil spoluväzeň. Pre dánsky denník B.T. to uviedla Madsenova obhajkyňa Betina Haldová-Engmarková, ktorú v piatok citovala agentúra DPA. Madsenovi umožnia zmenu väzníc hneď, ako sa nájde voľné miesto vo väzenskom zariadení. Engmarková podala žiadosť o presťahovanie Madsena (47) po tom, čo ho v stredu 8. augusta vo väznici Storström do tváre udrel mladší spoluväzeň. Madsena v nemocnici ošetrili a po krátkom čase aj prepustili. Obhajkyňa požiadala o presťahovanie svojho klienta do väznice Herstedvester, kde si tresty odpykávajú páchatelia sexuálnych zločinov a obzvlášť nebezpeční kriminálnici. Je pokladaná za bezpečnejšiu pre tých väzňov, ktorí sa dostali do problémov so spoluväzňami práve pre druh svojho trestného činu. Útok sa odohral takmer presne rok po tom, čo Madsen večer 10. augusta 2017 na palube vlastnoručne zostrojenej ponorky neďaleko kodanského prístavu zavraždil Wallovú, švédsku novinárku na voľnej nohe. Žurnalistku mučil a jej mŕtvolu potom rozštvrtil a hodil do mora. V apríli tohto roka ho trojčlenná porota odsúdila na doživotie, keď sa priznal k rozštvrteniu tela a hodenia jeho častí do mora. Madsen sa odvolal proti dĺžke trestu, pojednávania v rámci odvolacieho procesu sa majú konať 5., 12. a 14. septembra.


Sudcovia v Poľsku prerušili pojednávania na protest proti plánovaným zmenám

Nepáči sa im ďalší krok v snahe vládnej strany Právo a spravodlivosť ovládnuť súdny systém v Poľsku.

VARŠAVA. Sudcovia v Poľsku vo štvrtok na tridsať minút prerušili pojednávania na protest proti plánom vlády reorganizovať najvyšší justičný orgán a uviedli, že zmeny ich dostanú pod politický vplyv, čo je porušením ústavy. Mnohí sudcovia súhlasia s názorom, že súdnictvo v Poľsku potrebuje hlbokú reformu, vďaka ktorej by bola ich práca efektívnejšia, ale dodávajú, že plán vlády reorganizovať Národnú súdnu radu ide zlým smerom. Plán, ktorý v súčasnosti posudzujú zákonodarcovia, vyzýva parlament, aby vymenoval 15 z 25 sudcov rady, a zároveň požaduje, aby boli súčasní 15 členovia rady, všetci vymenovaní sudcami, odvolaní. Je to ďalší krok v snahe vládnej strany Právo a spravodlivosť (PiS) ovládnuť súdny systém v Poľsku. Sudcovia urobili prestávku v pojednávaniach a zorganizovali si mimoriadne zasadnutia.


Nedeľné vlaky z východu do Bratislavy sú takmer vypredané

Čím skôr si treba kúpiť lístok hlavne na rýchliky a vlaky InterCity.

BRATISLAVA. Po sviatkoch sa cestujúci opäť presúvajú predovšetkým z východného a stredného Slovenska na západ krajiny. Nápor zaznamenáva Železničná spoločnosť Slovensko (ZSSK) už v súčasnosti na nedeľné spoje. Takmer vypredané sú podľa dopravcu nedeľné InterCity vlaky a rýchliky z Košíc do Bratislavy. "Najmä pri IC vlakoch vypravených v nedeľu v smere Košice - Bratislava si treba zabezpečiť miesto čím skôr. Tieto sú totiž už takmer zaplnené," upozornil hovorca ZSSK Tomáš Kováč. Cestujúcim dal do pozornosti aj mimoriadny rýchlik z Košíc do Bratislavy, ktorý spoločnosť vypraví v nedeľu. Z metropoly východu bude vyrážať o 14.16 h a do Bratislavy má plánovaný príchod o 20.14 h. Čo sa týka spojov v nedeľu, už v súčasnosti je napríklad na 99 percent obsadený IC vlak s odchodom z Košíc o 11.23 h, zároveň je na 98 % obsadený IC vlak, ktorý z Košíc vyráža o 17.23 h. Veľký záujem cestujúcich je aj o nedeľné rýchliky. Spoj s odchodom z Košíc o 8.07 h je už teraz vypredaný na 89 %, nasledujúci vlak s odchodom o 10.07 h je obsadený na 95 % a ďalší, ktorý vyráža z Košíc o 12.07 h, má vypredané miesta na 90 %. Zároveň je popoludňajší spoj s odchodom z metropoly východu o 14.07 h už teraz obsadený na 90 %. V sobotu je momentálne najväčší záujem o IC vlak s odchodom z Košíc o 11.23 h. Obsadený je na 98 % a na 85 % je vypredaný v tento deň aj rýchlik, ktorý z Košíc vychádza o 10.07 h. "Cestujúcich prosíme, aby si v záujme osobného komfortu včas zabezpečili rezerváciu miesta," apeloval na verejnosť Kováč.


Kližan vypadol na turnaji v Chorvátsku už v prvom kole

UMAG. Slovenský tenista Martin Kližan prehral v 1. kole dvojhry na turnaji ATP v chorvátskom Umagu s Argentínčanom Facundom Bagnisom 6:4, 3:6, 5:7. Dvojhra - 1. kolo Facundo Bagnis (Arg.) - Martin KLIŽAN (7-SR) 4:6, 6:3, 7:5


Moje správanie bolo nevhodné statusu reprezentanta, uviedol Weiss

Slovenský futbalista sa ospravedlnil prostredníctvom odkazu na sociálnej sieti.

BRATISLAVA. Slovenský futbalový reprezentant Vladimír Weiss ml. sa na sociálnej sieti ospravedlnil za incident, ktorý sa udial na začiatku októbra. Stredopoliara, ktorý momentálne pôsobí v Katare, zastavila podľa informácií televízie JOJ policajná hliadka v nedeľné ráno na Rázusovom nábreží v Bratislave. Weiss mal šoférovať auto, v ktorom bolo podľa informácií televízie desať mladých ľudí. Tiež mal odmietnuť dychovú skúšku. Pre tento incident ho reprezentačný tréner Ján Kozák nevzal na kvalifikačný zápas do Slovinska a rovnako nebol na súpiske ani pre duel proti Škótsku. V nominácii na kvalifikačný zápas proti Litve a prípravný duel proti Rakúsku však Weiss opäť figuruje v Kozákovej nominácii. "Rád by som touto cestou vydal verejné vyhlásenie k incidentu, ktorý sa odohral 2.10.2016, ako aj k udalostiam, ktoré nasledovali," uviedol 1. novembra Weiss na sociálnej sieti ku kauze, ktorú polícia stále prešetruje. "V prvom rade sa chcem ešte raz verejne ospravedlniť všetkým, hlavne mojej rodine, blízkym a reprezentačnému tímu, ktorých moje nevhodné správanie priamo zasiahlo. Zároveň sa chcem ospravedlniť aj všetkým ľuďom z môjho okolia, ktorí mi pomáhajú, mojim fanúšikom a verejnosti," pokračoval. "Moje správanie bolo nevhodné statusu reprezentanta SR a nesiem za to morálnu zodpovednosť. Chcem však zdôrazniť, že som nespáchal žiaden trestný čin," napísal reprezentant. "Existujúce dôkazy, ktoré sú a budú poskytnuté vyšetrovateľom, aby napomohli procesu a potvrdili moju nevinu. Odmietam niesť trestnoprávnu zodpovednosť za niečo, čo som nespravil. Touto cestou prosím aj médiá, aby toto vyhlásenie zobrali na vedomie ako úprimné a úplné. Verím, že ak na Slovensku existuje spravodlivosť, nech rozhodnú tí, ktorí sú kompetentní," tvrdil. Na záver Weiss dodal: "Urobím všetko preto, aby som trénerovi Kozákovi splatil dôveru a aby tento incident bol pre mňa dostatočným poučením. Chcem mojej rodine a fanúšikom prinášať hlavne radosť a pozitívne emócie."


Kaliňák pripúšťa zmeny pri policajnej inšpekcii, je pripravený rokovať

Minister vnútra si myslí, že na policajnú inšpekciu by mali dozerať osobitné odbory prokuratúry.

BRATISLAVA, LEDNICE. Minister vnútra Robert Kaliňák (Smer) je pripravený rokovať s ministerkou spravodlivosti Luciou Žitňanskou (Most-Híd) o zmenách vo fungovaní policajnej inšpekcie. Podľa Kaliňáka platia tri zásadné body, ktoré vyplývajú aj z programového vyhlásenia vlády. Jedným z nich je posilnenie nezávislosti spojené s vytvorením osobitných odborov na krajských prokuratúrach ktoré by dozorovali vyšetrovanie. "Z môjho pohľadu najpodstatnejší bod, aj keď vyzerá tak nenápadne, je povinné preskúmavanie každého rozhodnutia, či už zamietnutia alebo zastavenia trestného stíhania," povedal v pondelok Kaliňák pred spoločným rokovaním vlád Slovenska a Česka v českých Ledniciach. Tretím bodom je podľa ministra vnútra problematika druhostupňového odvolacieho orgánu pre podnety týkajúce sa činnosti polície od občanov. O potrebe zmien vo fungovaní policajnej inšpekcie hovorila v minulosti koaličná strana Most-Híd. Ako v júli uviedol pre agentúru SITA poslanec Národnej rady Martin Fedor, inšpekcia by mala byť čo najviac zbavená politických či iných vplyvov. „Zdá sa, že na úrovni vlády dochádza postupne k formulovaniu konkrétnej podoby budúceho fungovania inšpekcie v novom režime usporiadania,“ povedal Fedor s tým, že inšpekcia by mala mať rozviazané ruky. „Zjednodušene, aby nepodliehala možným politickým vplyvom, aby policajti nemohli kontrolovať sami seba,“ uviedol. Dôležitá vec podľa Fedora je, aby nový kontrolný orgán nespadal kompetenčne priamo pod ministra vnútra a aby mal dostatok výkonných právomocí, aby riešil sporné veci samostatne.


CERN navrhol, aby Gianottiová ostala jeho šéfkou aj na druhé funkčné obdobie

Proces opätovného menovania Gianottiovej do funkcie bude zavŕšený v decembri.

ŽENEVA. Rada Európskej organizácie pre jadrový výskum (CERN), ktorá prevádzkuje najväčší urýchľovač častíc na svete, v stredu navrhla, aby súčasná generálna riaditeľka tejto inštitúcie, talianska fyzička Fabiola Gianottiová, ostala na tomto poste aj na ďalšie funkčné obdobie. Podľa vyjadrenia CERN-u je to vôbec prvýkrát, čo bol niekto na poste generálneho riaditeľa navrhnutý na druhé funkčné obdobie v plnej dĺžke piatich rokov. Proces opätovného menovania Gianottiovej do funkcie bude zavŕšený v decembri, na zasadnutí Rady CERN-u. Druhý päťročný mandát na poste generálnej riaditeľky sa Gianottiovej začne od 1. januára 2021, informuje CERN na svojej webstránke. Gianottiová (59) je renomovanou expertkou v odbore časticovej fyziky a vôbec prvou ženou stojacou na čele tejto významnej vedeckej inštitúcie od jej založenia v roku 1954. Pôvodne študovala hudbu a literatúru a k fyzike sa dostala až v relatívne neskoršom veku. Vedenia CERN-u sa ujala 1. januára 2016, pričom vo funkcii generálnej riaditeľky nahradila nemeckého fyzika Rolfa-Dietera Heuera, ktorý CERN-u šéfoval od roku 2009. Gianottiová je členkou mnohých medzinárodných komisií a držiteľkou mnohých prestížnych ocenení. V CERN-e pôsobí od roku 1994. V rokoch 2009-13 bola vedúcou tamojšieho kľúčového experimentu ATLAS, na ktorom sa podieľajú vedci z desiatok krajín vrátane Slovenska. Tento post zastávala v období, keď vedci oznámili dlho očakávaný objav Higgsovho bozónu.


Slováci dali svoju nespokojnosť s dianím doma najavo aj v zahraničí

V Bruseli demonštrovali Slováci v najväčšom počte v histórii.

BRATISLAVA. Okolo dvesto Slovákov sa v piatok večer stretlo v Bruseli na Schumanovom námestí, v blízkostí inštitúcií EÚ, aby sa zapojili do protestov pod názvom Podporme slušné Slovensko. Účastníci vzdali úctu zavraždenému novinárovi Jánovi Kuciakovi a jeho priateľke Martiny Kušnírovej a zopakovali výzvu na zabezpečenie medzinárodného vyšetrovania tohto zločinu. Organizátori pripomenuli, že ešte žiadna akcia Slovákov v Bruseli nebola taká početná. Podujatie sa konalo z občianskej iniciatívy. Erik Zolcer, jeden z organizátorov podujatia, pre TASR uviedol, že primátor štvrte Brusel-centrum Philippe Close aj s ohľadom na dianie na Slovensku vydal mimoriadny súhlas na zorganizovanie tejto akcie, lebo bežne je každé verejné podujatie potrebné ohlásiť desať dní pred jeho konaním. Zolcer uviedol, že výzva na účasť na bruselskej demonštrácii sa šírila najmä prostredníctvom sociálnych sietí, cez krajanské platformy, ako sú "Od Tatier k Schumanu" alebo "Výbor pre verejnú slovenčinu". Na demonštráciu aj s plagátmi vyzývajúcimi súčasnú vládu SR na odchod a s odkazmi na mafiánske praktiky prišli slovenskí zamestnanci zo všetkých inštitúcií EÚ, NATO, zástupcovia rôznych lobistických firiem či medzinárodných organizácií a think-tankov, študenti vysokých škôl aj rodičia s deťmi. Adam Šebesta, ďalší z organizátorov podujatia, pripomenul, že na demonštráciu prišlo veľa Slovákov, ktorí chcú touto legitímnou cestou vyjadriť nevôľu nad dianím na Slovensku po sérii závažných odhalení a obvinení z posledných dní. Demonštráciu prišiel podporiť bývalý šéf slovenskej diplomacie Pavol Demeš, ktorý sa v Bruseli zúčastňoval na medzinárodnej konferencii, ako aj zástupkyňa generálneho riaditeľa Európskej komisie pre susedskú politiku a rokovania o rozšírení Katarína Mathernová. "Som rád, že ani vy tu, na Schumanovm námestí, nie ste ľahostajní a ukazujete, že aj my sme Európska únia, aj my chceme byť poriadna a slušná krajina, aby ste nemuseli klopiť zrak, keď sa vás pýtajú, čo sa to tam deje? Deje sa tam, čo sa od čias nežnej revolúcie nedialo," opísal situáciu Demeš. Dodal, že smrť Jána a Martiny Slovákom nastavila zrkadlo, ale Slováci dnes už okrem potrestania vinníkov vraždy kričia, že to nestačí, ale volajú aj po rekonštrukcii vlády. V závere pripomenul, že Slovensko je a chce zostať európskou krajinou a v jadre EÚ, odkiaľ ho teraz niektorí vládni politici odkláňajú. Ľudia demonštrovali aj v Čechách. V rámci Pochodu za slušné Slovensko sa v Prahe podľa odhadov organizátorov stretlo v piatok okolo dvetisíc ľudí. Spomínali na zavraždeného novinára Jána Kuciaka a jeho priateľku Martinu Kušnírovu a zišli sa najmä preto, aby poukázali na svoju túžbu po pravde a nespokojnosť s nespravodlivosťou, tvrdia organizátori. "Takto pred týždňom sme tu zapaľovali sviečky, dúfali sme, že sa niečo zmení, že sem už nebudeme musieť prísť znovu, a vidíte, sme tu znova," odznelo z úst jedného z organizátorov pražského Pochodu za slušnosť Šimona Žďárského pred davom ľudí. Český investigatívny novinár Jaroslav Kmenta v rámci svojho vystúpenia vyhlásil, že je "presvedčený, že na Slovensku zlyhal systém, systém politiky a štátu". Ďalej zdôraznil, že je podstatné, aby na Slovensku a aj v Česku ostala zachovaná sloboda slova a tlače, a citoval sudcov najvyššieho súdu USA: "Tlač má slúžiť tým, ktorým sa vládne, nie tým, ktorí vládnu." Na pódiu sa zhromaždeným prihovoril aj Michael Szatmáry: "Nezabúdame, nekradneme a nebojíme sa. Preto sme tu... Dnes tu stojím preto, aby som vám povedal, že na rozdiel od politikov vám verím, verím, že spolu dokážeme urobiť zmenu." "Vražda Jána Kuciaka a Martiny Kušnírovej nám vytrhla slová z úst. Minúta ticha však už uplynula a my musíme začať kričať, pretože jazyk nám ešte nevytrhla," vyhlásila slovenská režisérka a herečka Tereza Nvotová. Svoj príhovor ukončila slovami: "Verím, že pravda zvíťazí." Do ulíc vyšli v piatok aj Slováci v Londýne a Kodani. Pochodovali za slušné Slovensko a minútou ticha si pripomenuli zavraždeného novinára Jána Kuciaka a jeho priateľku Martinu Kušnírovú. V Londýne sa pred veľvyslanectvom SR zhromaždilo približne 400 ľudí a protest sa začal čítaním listu od Jozefa Kuciaka, otca zavraždeného novinára Jána Kuciaka, vysvetlil pre TASR spoluorganizátor tamojšieho pochodu Milan Urbaník. Medzi účastníkmi rezonovali najmä slová pravda a spravodlivosť. "Najväčším odkazom tohto protestu je túžba po pravde. Ľudia túžia vedieť, kto je zodpovedný za vraždu dvoch nevinných ľudí. Takisto sa chcú za pravdu postaviť - tak, ako Jano, ktorý sa pravdou snažil zlepšovať Slovensko. V druhom rade je to túžba po spravodlivosti a rovnosti pred zákonom. Je veľmi pravdepodobné, že dnešný večer bude rázcestím v dejinách Slovenska. Sme hrdí, že sa môžeme spoločne postaviť na stranu pravdy a spravodlivosti, na stranu našej demokracie," vyhlásil Urbaník. V Kodani sa do ulíc vybralo v piatok približne 250 Slovákov. Peter Šoka, jeden z organizátorov Pochodu za slušné Slovensko v dánskej metropole pri tejto príležitosti povedal, že ho "teší, ale zároveň mrzí takáto vysoká účasť, pretože to niečo vypovedá o našej krajine, ak z nej musia ľudia kvôli nevyhovujúcim podmienkam odchádzať do zahraničia". Spoločne s ostatnými zhromaždenými sme vyjadrili svoju nespokojnosť so súčasnou situáciou, ale aj nádej v lepšie Slovensko, priblížil Šoka. "Priebeh protestu bol pokojný, s prejavmi vystúpili viacerí účastníci, spievala sa aj hymna a prečítali sme si list od brata zavraždeného novinára Jána Kuciaka," dodal.


V sieti ambulantných pohotovostí chýba šestnásť bodov

Prevádzka od júla je aktuálne zabezpečená na vyše 88 percent siete.

BRATISLAVA. Bez organizátora je zatiaľ 16 bodov ambulantných pohotovostí. Ich prevádzka je tak od júla, kedy majú fungovať po novom, aktuálne zabezpečená na vyše 88 percent siete. Vyplýva to z počtu organizátorov, ktorí si od ministerstva zdravotníctva prevzali povolenia a poverenia na ich prevádzkovanie. Organizátor chýba ambulantným pohotovostiam pre dospelých v Detve, Gelnici, Krupine, Poltári, Stropkove, Turčianskych Tepliciach, a Žarnovici. Nemajú ho ani ambulantné pohotovosti pre deti a dorast v Bánovciach nad Bebravou, Dubnici nad Váhom, Malackách, Revúcej, Veľkom Krtíši. V Zlatých Moravciach a Lučenci chýba organizátor pre oba typy pohotovostí. Systém fungovania lekárskej služby prvej pomoci (LSPP) sa mení od júla, po novom pôjde o Ambulantnú pohotovostnú službu (APS). Ministerstvo ubezpečuje, že napriek doterajšiemu neobsadeniu niektorých bodov dostupnosť zdravotnej starostlivosti zostane zachovaná a pohotovostí bude viac ako doteraz. Zmeny v ich fungovaní boli podľa rezortu nevyhnutné, dlhodobo ich žiadali aj lekári. Celkovo má byť 75 ambulantných pohotovostí pre dospelých a 61 ambulantných pohotovostí pre deti a dorast v pevnej sieti. V prvom kole výberového konania na organizátorov sa ich podarilo vybrať pre 40 percent siete, do konca júla trvá druhé kolo. Dovtedy niektorých organizátorov ministerstvo prevádzkovaním bodov poverilo. Pevná sieť bude cez pracovný týždeň fungovať od 14.00 h do 22.00 h, v súčasnosti je LSPP otvorená do rána. "Chceme zdôrazniť, že v prípade akútnej zmeny zdravotného stavu je k dispozícii posádka ambulancie záchrannej zdravotnej služby. Ambulantná pohotovostná služba je len akousi predĺženou rukou štandardných ordinačných hodín klasickej ambulancie všeobecného lekára či pediatra pri život neohrozujúcej náhlej zmene zdravotného stavu," zhrnula hovorkyňa rezortu Zuzana Eliášová.


Airbus získal rekordnú objednávku na vyše štyristo lietadiel

Lietadlá v hodnote takmer 50 miliárd dolárov si objednala spoločnosť Indigo Partners

DUBAJ. Európsky výrobca leteckej techniky Airbus získal rekordný kontrakt na 430 lietadiel v hodnote 49,5 miliardy doláro. Lietadlá si objednala americká investičná spoločnosť Indigo Partners. Informovala o tom agentúra AP. Kontrakt bol oznámený na aerosalóne v Dubaji a patrí medzi najväčšie objednávky v leteckom priemysle. Objednávka zahŕňa 273 lietadiel A320neo a 157 lietadiel A321neo. Konečná hodnota bude zrejme výrazne nižšia, pretože výrobcovia lietadiel poskytujú svojim zákazníkom pri väčších objednávkach zľavy. Indigo Partners vlastní aerolinky Frontier Airlines a podiel v mexickej leteckej spoločnosti Volaris. Firmu vlastní Bill Franke, ktorý je priekopníkom ponuky lacných leteniek a vyšších poplatkov u aeroliniek. Lietadlá, ktoré Indigo kupuje, by mali používať letecké spoločnosti Frontier Airlines, Volaris, JetSMART z Čile a maďarské Wizz Air. Zatiaľ najväčšia objednávka pre Airbus bola z augusta 2015 od indickej nízkonákladovej spoločnosti Indigo na 250 lietadiel A320neo v ponukovej hodnote 26 miliárd USD. Airbus na aerosalóne zatiaľ v objednávkach výrazne zaostával za konkurenčným americkým výrobcom lietadiel Boeing. Tomu sa hneď na začiatku podarilo získať objednávku od aeroliniek Emirates na 40 lietadiel 787-10 Dreamliner za 15,1 miliardy USD.


Trump navštívi Izrael zrejme koncom mája, píšu izraelské médiá

Či navštívi aj palestínske autonómne územia, doposiaľ známe nie je.

JERUZALEM. Americký prezident Donald Trump by mal 22. mája pricestovať na svoju prvú oficiálnu návštevu Izraela, kde sa zdrží len do nasledujúceho rána. S odvolaním sa na nemenované zdroje z prostredia izraelskej vlády o tom vo štvrtok informoval denník Times of Israel a ďalšie izraelské médiá. Trumpova návšteva by sa tak mala odohrať bezprostredne pred Dňom Jeruzalema, ktorým si Izrael každoročne pripomína výročie obsadenia východnej časti mesta Izraelom počas vojny v roku 1967. Či Trump navštívi aj palestínske autonómne územia, doposiaľ známe nie je. Times of Israel zdôraznil, že Izrael v minulosti počas prvých mesiacov vo funkcii nenavštívil žiadny americký prezident. Do židovského štátu vo štvrtok zároveň dorazila delegácia 25 amerických činiteľov, ktorej úlohou je dohodnúť podrobnosti a potenciálne zastávky Trumpovej prvej zahraničnej cesty v prezidentskom úrade. Návštevou Izraela splní Trump svoj sľub z decembra. Vtedy totiž už skôr plánovanú cestu do židovského štátu odložil na čas, keď sa stane americkým prezidentom. Trumpa by mal počas návštevy Izraela sprevádzať americký minister zahraničných vecí Rex Tillerson, americká veľvyslankyňa pri OSN Nikki Haleyová a americký veľvyslanec v Izraeli David Friedman, uviedol s odvolaním sa na stredajšie vyhlásenie Trumpovej administratívy izraelský spravodajský portál Ynet. Spoločnosť by americkému prezidentovi podľa Times of Israel mala robiť aj dcéra Ivanka a jej manžel Jared Kushner, zatiaľ čo Trumpova manželka Melania ostane v Spojených štátoch.


Zeman chce vymenovať Babiša za premiéra na Mikuláša

O týždeň neskôr by mal prezident vymenovať už celý kabinet.

PRAHA. Česko by malo mať novú vládu v polovici decembra. Prezident Miloš Zeman mieni lídra hnutia ANO Andreja Babiša vymenovať za premiéra 6. decembra, na Mikuláša. O týždeň neskôr, 15. decembra, by mal Zeman vymenovať už celý kabinet. Informácie priniesla vo štvrtok Česká televízia. Babišovo hnutie ANO sa po októbrových voľbách do Poslaneckej snemovne pokúša zostaviť menšinovú vládu bez jasne deklarovanej podpory ďalších strán. Pravicové strany však poukazujú na to, že existuje hlasovací blok ANO, hnutia SPD a KSČM, ktorý v snemovni presadil na post šéfa mandátového a imunitného výboru komunistu Stanislava Grospiča a za predsedu dolnej komory parlamentu nominanta hnutia ANO Radka Vondráčka. Zeman už skôr oznámil, že Babiš od neho dostane aj druhú šancu na vytvorenie vlády, ak mu prvý pokus nevyjde. Navyše povedal, že vláda by mohla zostať pri moci aj bez vyslovenia dôvery, ako vo štvrtok pripomenul spravodajský portál Novinky.cz.


Na štátnych pozemkoch v lokalite UNESCO by sa nemalo ťažiť

Štát to môže spraviť prakticky hneď, navrhuje WWF.

BRATISLAVA. Slovensko by malo urýchliť prijímanie opatrení na ochranu Karpatských bukových pralesov zapísaných do Zoznamu svetového dedičstva UNESCO. Vyzýva na to Svetový fond na ochranu prírody (WWF) na Slovensku. Podľa neho by bolo jasným signálom napríklad vytvorenie bezzásahovej zóny na štátnych pozemkoch. "Štát to môže spraviť prakticky hneď," navrhuje riaditeľka WWF Slovensko Miroslava Plassmann. WWF tiež pripomína, že Slovensko Výboru svetového dedičstva UNESCO sľúbilo zabezpečenie ochrany v troch rezerváciách. Zatiaľ však podľa informácií WWF dosiahlo dohodu len v jednej z nich (Vihorlat) a ani tento návrh doteraz nepredložilo na rokovanie vlády. "Proces vyhlasovania rezervácií by sa mal urýchliť a riešiť komplexne so všetkými zainteresovanými skupinami a rezortmi na celom území lokality," odporúča Plassman. Výbor svetového dedičstva na svojom 42. zasadnutí v Bahrajne vyzval Slovensko na čo najskoršie spresnenie hraníc Karpatských bukových pralesov. S tým súhlasí aj WWF. "Je dôležité, aby sa hranice spresnili čím skôr, nakoľko v súčasnosti si rôzne subjekty ich priebeh vysvetľujú rôzne. Prebiehajúca ťažba ohrozuje celistvosť jadrovej zóny lokality a tiež nevhodným spôsobom zasahuje do ochrannej zóny," hovorí. Na pokračujúcu ťažbu upozornilo aj UNESCO. Pre envirorezort je spresnenie hraníc aj naďalej výzvou. Uznáva však, že jeho dokončenie umožní posilniť a zefektívniť ochranu prírodnej pamiatky. "Zabezpečenie najvyššieho stupňa ochrany lokality je nesmierne dôležité. Nielen pre zachovanie samotnej značky UNESCO, ale pre zachovanie práve vzácneho územia," vyhlásil v tejto súvislosti minister životného prostredia László Sólymos. Slovensko bude musieť predložiť novú správu o stave lokality o jeden a pol roka - 1. decembra 2019. Hranice však mala obsahovať už predchádzajúca správa, ktorú Slovensko predložilo 1. februára 2018. "Rozhodne si myslíme, že štát by mal urobiť všetko pre to, aby sa lokalitu UNESCO podarilo zachrániť. Ešte stále máme šancu zastaviť ťažbu dreva, ktorá momentálne ohrozuje najvzácnejšie časti územia. Ide o čas, o chvíľu už môže byť neskoro," uzavrela Plassmann. Karpatské bukové pralesy na Slovensku a Ukrajine pribudli do zoznamu svetového kultúrneho a prírodného dedičstva v roku 2007. Do zoznamu UNESCO sa zapísalo desať pralesových lokalít. Z nich štyri sú na území Slovenska - lokality Stužica, Havešová, Rožok a Vihorlat. Pralesy sú reťaz ostrovov pôvodného lesa, ktorý rástol tisícky rokov. Celá lokalita pozostáva zo 78 komponentov vrátane slovenských, ktoré sa nachádzajú na území 12 európskych štátov.


Walesania si komplikujú postup na EURO. Šance na takejto úrovni sa musia premieňať, tvrdí Giggs

Wales prehral dva zápasy rozdielom jedného gólu.

BRATISLAVA. Dve júnové prehry, v Chorvátsku (1:2) a v Maďarsku (0:1), výrazne skomplikovali futbalistom Walesu šance na postup na budúcoročný európsky šampionát. Bronzové mužstvo z ostatných ME 2016 vo Francúzsku vstúpilo do kvalifikačného cyklu marcovým domácim víťazstvom nad Slovákmi (1:0), ale v následne v dvoch vystúpeniach nezabodovalo a do septembrového finišu pôjde iba s tromi bodmi na konte. "Som veľmi sklamaný. Chlapcom v obidvoch stretnutiach nemožno uprieť snahu, ale zakaždým sme mali príliš veľa nepremenených šancí. Príležitosti na takejto úrovni sa musia premieňať," vyhlásil smutný kouč Walesanov Ryan Giggs podľa oficiálnej stránky Európskej futbalovej únie (UEFA). Walesania v obidvoch stretnutiach na ihriskách súperov, v chorvátskom Osijeku aj na ihrisku Maďarska v Budapešti, prehrali rozdielom jedného gólu. "Neviem, či je to nedostatkom koncentrácie alebo kvalitou. Nezačali sme dobre, ale v druhom polčase sme boli omnoho lepší. Pôsobili sme nebezpečným dojmom, hlavne pri rýchlych protiútokoch. Maďari nám robili problémy iba pri štandardkách, ktorých mali hlavne do prestávky naozaj dosť," doplnil 45-ročný Giggs. Walesanov čaká na jeseň päť kvalifikačných duelov, z toho dva proti outsiderovi z Azerbajdžanu. "Musíme vyhrať väčšinu zvyšných zápasov, keďže už v tabuľke dosť zaostávame. Potrebujeme nazbierať čo najviac víťazstiev, aby sme sa posunuli vyššie. Myslím si, že to ešte nie je stratené, pretože aj naši konkurenti si ešte navzájom poberú nejaké body. V prvom rade sa však musíme sústrediť na seba a začať vyhrávať," skonštatovala dlhoročná legenda anglického klubu Manchester United.


Výtvarník Kalmus pripomína obete augusta 1968

BRATISLAVA. Na neznáme obete invázie vojsk Varšavskej zmluvy v auguste 1968, ktorá zastavila komunistický obrodný proces, upozorní najnovšia výstava Galérie mesta Bratislavy (GMB). Expozíciu „Peter Kalmus: 33,33“ otvoria dnes v sídle galérie v Mirbachovom paláci na Františkánskom námestí 11, informovala GMB. Podľa kurátorky výstavy Gabriely Kisovej „takzvaný ‚osmičkový rok‘, na prahu ktorého stojíme, bude rokom osláv a spomienkových akcií, ale aj príležitosťou pre kritickú reflexiu našej histórie, na ktorej by sa mali podieľať nielen inštitúcie, ale aj jednotlivci“. Kalmusova výstava chce byť v tomto kontexte pohľadom do minulosti a zároveň varovaním pre súčasnosť. V mestskej galérii sa dá vidieť denne okrem pondelka od 11:00 do 18:00 až do 1. apríla. Kalmus v inštalácii 33,33 formou kresby pripomínajúcej policajný záznam symbolicky zhmotňuje obete, na ktoré by sme nemali zabudnúť. Svoju výstavu venoval tridsiatim prevažne mladým mužom a ženám, ktorí v letných dňoch 1968 prišli na území Slovenska o život. Ako ďalej v texte k výstave píše kurátorka Kisová, ak vypočítame priemernú dĺžku života obetí, vyjde číslo 33,33. „Je zhoda s takzvanými Kristovými rokmi čisto náhodná, alebo to má hlbší význam? Najmladšia obeť mala dva roky, najstaršia 75. Ich príbehy sú rôzne, niektorí sa postavili tankom do cesty alebo hádzali na ne kamene, iní jednoducho boli v nesprávnom čase na nesprávnom mieste,“ konštatuje ďalej. Obete sa stali súčasťou našej histórie a nemali by sme na ne zabúdať. „Ich pripomínaním si môžeme ešte intenzívnejšie uvedomiť, že naša sloboda nie je samozrejmosťou,“ zdôrazňuje kurátorka v texte k výstave. „Pre Kalmusa bolo leto 1968 podľa jeho spomienok úžasné. Oslávil pätnáste narodeniny, získal svoj prvý občiansky preukaz, okúsil chuť dospelosti, závan slobody šíriacej sa kvetinovou a beatnickou generáciou, a po prvý raz sa stretol so svojím otcom Wolfgangom, ktorý sa o rok neskôr vrátil do Nemecka a bol odsúdený za emigráciu. Stredu 21. augusta prežili spolu s rodinou v Piešťanoch, kade sa prehnali tanky,“ cituje tlačová správa kurátorku.


Z väzenia na indonézskom ostrove Bali ušli štyria trestanci

Muži ušli cez dieru v stene, ktorá bola spojená s dlhým vodným tunelom smerujúcim na hlavnú ulicu.

KEROBOKAN. Indonézska polícia informovala, že z väzenia Kerobokan na ostrove Bali ušli štyria väzni. Zástupca polície Putu Ika Prabawa objasnil, že dozorca ohlásil útek po pondelňajšej rannej kontrole. Štyria muži ušli cez dieru s rozmermi 50 krát 70 centimetrov, ktorá bola v stene spojenej s 15 metrov dlhým vodným tunelom smerujúcim na hlavnú ulicu. Medzi väzňami na úteku sú 33-ročný Austrálčan, 43-ročný Bulhar, 31-ročný Ind a 50-ročný Malajzijčan.


Sagan neobhájil triumf na Gent - Wevelgem, v záverečnom šprinte mu chýbali sily

(Deinze - Wevelgem, 251,5 km): WEVELGEM. Nórsky cyklista Alexander Kristoff z tímu UAE Emirates zvíťazil na jednorazových pretekoch Gent - Wevelgem v Belgicku. V šprintérskom závere 251,5 km dlhých pretekov s viacerými kockovými úsekmi a vo vetre Kristoff zdolal Nemca Johna Degenkolba (Trek-Segafredo) a Belgičana Olivera Naesena (AG2R La Mondiale). "Toto víťazstvo som už veľmi potreboval, čakal som na neho veľmi dlho. V dlhých pretekoch sme boli v závere všetci na svojich limitoch a práve také šprinty v obľubujem. Veľmi sa teším, toto víťazstvo je cenná devíza do blížiacich sa pretekov Okolo Flámska," povedal 31-ročný Alexander Kristoff, ktorý si pripísal 74. triumf kariéry. Obhajca víťazstva spred roka Slovák Peter Sagan (Bora-Hansgrohe) nebol v najlepšej výsledkovej desiatke. Zrejme mu v rýchlej koncovke chýbali sily, keďže predtým absolvoval takmer 200 km v úniku. Ten sa skončil až 18 km pred cieľom. Na prestížnej "kockovej" klasike v Belgicku P. Sagan v minulosti zvíťazil v rokoch 2013, 2016 a 2018. Okrem troch prvenstiev si pripísal aj jedno druhé (2012) a dve tretie miesta (2014 a 2017). Okrem Sagana už len päť cyklistov vyhralo podujatie Gent - Wevelgem trikrát a sú to samé zvučné mená - štyria Belgičania Eddy Merckx, Robert van Eenaeme, Rik van Looy a Tom Boonen. Piatym do partie je Talian Mario Cipollini. Pelotón absolvoval okrem množstva kilometrov po prašných cestách aj 10 tzv. kopčekov, najznámejšími sú Baneberg a Kemmelberg, na ktoré cyklisti šliapali až dvakrát. "Nádherné a vzrušujúce preteky, ale zároveň veľmi tvrdé. V prvých dvoch hodinách sme jazdili rýchlosťou cez 50 km/h a keď silný vietor vytvoril medzery v pelotóne, rozhodol som sa naskočiť do úniku spoločne s Pascalom a Rudim. Odviedli výbornú prácu. Keď sme zostali vpredu už len štyria, snažil som sa dať do toho maximum, aby sme si zachovali náskok pred pelotónom. Napokon to nebolo možné a v závere som nemal dobré nohy na to, aby som sa zapojil do hromadného šprintu," uviedol Peter Sagan na portáli svojho tímu Bora-Hansgrohe. Nezvyčajne skoro, už 200 km pred cieľom, sa oddelila početná skupina 18 jazdcov, v ktorej boli aj traja zástupcovia tímu Bora-Hansgrohe vrátane Petra Sagana. Skupina získala náskok približne jeden a pol minúty a najpočetnejšie zastúpenie v nej mal so štyrmi zástupcami tím Trek-Segafredo. Obávaný kockami dláždený kopec Kemmelberg a najmä technický zjazd z neho necelých 80 km pred cieľom spôsobil prvú väčšiu selekciu. Ako prvé zaostalo nemecké duo v tričkách Bora-Hansgrohe Pascal Ackermann, Rüdiger Selig. Vpredu zostala deviatka pretekárov vrátane Sagana. Pelotón za nimi sa rozdrobil na niekoľko skupín. O ďalších 10 km neskôr bola v úniku už len štvorica Matteo Trentin (Mitchelton-Scott), Mike Teunissen (Jumbo-Visma), Edward Teuns (Trek-Segafredo) a Peter Sagan (Bora-Hansgrohe). Nasledovali prašné cesty s nespevneným podkladom a náskok jazdcov vpredu narástol z 30 na 55 sekúnd. Na sóloúnik sa potom vydal Luke Rowe (Sky) a 43 pred cieľom sa dotiahol na vedúce kvarteto. V druhom a poslednom nájazde na Kemmelberg 34 km pred koncom pretekov mali "utečenci" k dobru 55 sekúnd pred hlavnou skupinou, približne v strede medzi prvou a druhou skupinou sa nachádzal ešte Nór Alexander Kristoff (UAE-Emirates). V najťažšej vyše 20-percentnej časti Kemmelbergu zozadu zaútočila dvojica Wout van Aert (Jumbo-Visma), Zdeněk Štybar (Deceuninck - Quick Step). Dostihli Kristoffa a v zjazde z Kemmelbergu sa priblížili vedúcej štvorke na 25 sekúnd. Ďalej to už nepotiahli a čoskoro ich pohltila silná skupina za nimi. Potom výborne zapracovali jazdci tímu Deceuninck - Quick Step na čele so Štybarom a 18 km pred cieľom "dorazili" Saganovu skupinu. Potom sa striedali neúspešné útoky viacerých cyklistov, najaktívnejší bol Dán Mads Pedersen (Trek-Segafredo). V posledných piatich kilometroch sa sformovala vpredu štvorica jazdcov a utvorila si náskok niekoľkých desiatok metrov.Boli tam Jasper Stuyven (Trek-Segafredo), Jack Bauer (Mitchelton-Scott), Sebastian Langeveld (Education First) a Amund Gröndahl Jansen (Jumbo-Visma). Napokon im to nevyšlo a v záverečnom kilometri kapitulovali pod tlakom šprintérskych tímov. V hromadnom dojazde unavených šprintérov mal najviac síl Nór Kristoff, ktorý zdolal Nemca Degenkolba a Belgičana Naesena.


Do konca tohto desaťročia SsangYong postaví sedemmiestne SUV

SsangYong chce pre terénne vozidlá zachovať modernizovaný rámový základ. Pre veľké SUV a rodinné MPV však pripravuje novú globálnu platformu.

SOUL, BRATISLAVA. Juhokórejská automobilka SsangYong sa v našich končinách zatiaľ nedočkala mimoriadneho úspechu, hoci jej SUV vozidlá sú nepochybne dizajnovým spestrením slovenských ciest. Pre SsangYong typický dizajn však postupne nahrádzajú konzervatívnejšie krivky bližšie Európanom, čomu nasvedčujú aj posledné modely SsangYong ako napríklad malé SUV Tivoli. Model je výsledok spolupráce Ssangyongu s Mahindrou – novým vlastníkom spoločnosti. Generálny riaditeľ automobilky SsangYong Johng-sik Choi pre portál AutoExpress prezradil, že spoločnosť pripravuje novú globálnu platformu pre segment D určenú na stavbu veľkých SUV a rodinných MPV. Do roku 2020 by sa zákazníci značky mali dočkať aj luxusného sedemmiestneho SUV. Riaditeľ ďalej pokračoval, že pre terénne vozidlá chcú zachovať rámový základ vozidiel, ktorý prejde zásadnejšou modernizáciou. „Sme na to špecializovaní a to nás odlišuje od ostatných. Našim vozidlám vyhovujú najnáročnejšie podmienky. SsangYong má 65 ročnú históriu postavenú na vozidlách s rámom a naftových motoroch,“ dokončil Choi. Podľa dostupných informácií by mal objem výroby vozidiel SsangYong narásť na pol milióna automobilov, ktoré využijú vlastné technológie, technológie materskej značky Mahindra a elektroniku značky LG U+. Rovnako ako v minulosti nie je vylúčené, že sa SsangYong obráti aj na Mercedes, ktorý môže kórejskej značky poskytnúť automatické prevodovky.


Štyri ropné krajiny sa zaviazali k plneniu dohody o znížení produkcie

Spojené arabské emiráty, Irak, Kazachstan a Malajzia súhlasili, že budú v plnom rozsahu spolupracovať s výborom Organizácie krajín vyvážajúcich ropu.

DUBAJ. Spojené arabské emiráty, Irak, Kazachstan a Malajzia v utorok potvrdili odhodlanie znížiť ťažbu ropy v súlade so skoršími záväzkami v rámci Organizácia krajín vyvážajúcich ropu. Ropný kartel o tom informoval v utorok. Štyri krajiny súhlasili, že budú v plnom rozsahu spolupracovať s výborom, ktorý monitoruje dodržiavanie produkčných kvót. Oznámenie nasledovalo po neverejných rokovaniach medzi zástupcami dotknutých krajín a monitorovacieho výboru, ktoré sa uskutočnili v metropole emirátov Abú Zabí.Organizácia krajín vyvážajúcich ropu a desať ďalších ropných štátov na čele s Ruskom, ktoré nie sú členmi kartelu, sa v novembri dohodli na redukcii ťažby v rozsahu 1,8 miliónov barelov denne. Produkčné škrty sa majú uplatňovať do marca budúceho roka. Cieľom kartelu a ďalších desiatich štátov je odčerpať z trhu prebytočnú ponuku a tým prispieť k zvýšeniu cien ropy, ktoré sa v posledných týždňoch pohybujú okolo hodnoty 50 dolárov za barel.Medzinárodná agentúra pre energetiku minulý mesiac informovala, že členovia OPEC-u v júni dohodnutú redukciu ťažby dodržiavali iba na 78 percent, kým ešte v máji dohodu plnili na 95 percent.


Osem krajín požiadalo pre Jeruzalem o mimoriadne zasadnutie Bezpečnostnej rady

Generáln tajomník OSN vyhlásil, že jednostranné opatrenia by mohli zmariť snahy o mier.

WASHINGTON. Osem krajín, ktoré nesúhlasia s rozhodnutím amerického prezidenta Donalda Trumpa uznať Jeruzalem za hlavné mesto Izraela, požiadalo o mimoriadne zasadnutie Bezpečnostnej rady Organizácie Spojených národov (BR OSN). Švédska misia pri OSN oslovila Japonsko, ktoré tento týždeň rade predsedá, aby zasadnutie zvolalo ešte tento týždeň. Okrem Švédska ho požaduje Bolívia, Egypt, Francúzsko, Taliansko, Senegal, Veľká Británia a Uruguaj. Generálny tajomník OSN António Guterres po Trumpovom oznámení povedal, že problematiku je potrebné vyriešiť prostredníctvom priamych rokovaní medzi Izraelom a Palestínčanmi. Zároveň varoval, že "jednostranné opatrenia" by mohli zmariť vyhliadky na mier. Trump oznámil, že Spojené štáty od stredy oficiálne uznávajú Jeruzalem za hlavné mesto Izraela. Zároveň nariadil vláde, aby začala s prípravami na presťahovanie americkej ambasády z Tel Avivu do Jeruzalema. Izrael tento krok privítal, vo svete však vyvolal veľké pobúrenie.


V Pompejach našli kostru muža, skala mu zrejme odťala hlavu

Muž mal zrejme chorú nohu a nestihol utiecť pred erupciou sopky.

POMPEJE. Kostru 35-ročného muža, ktorý zomrel pri erupcii sopky Vezuv v roku 79 pred naším letopočtom, našli archeológovia pri vykopávkach v antickom meste Pompeje. Informoval o tom v utorok denník La Repubblica. Muž mal zrejme chorú nohu a nestihol utiecť. Spadol na neho kamenný kváder vážiaci tristo kilogramov, ktorý mu zrejme odťal hlavu. "Našli sme ho na mieste, kde sa ulica rozširuje a kde asi bola fontána," uviedol riaditeľ archeologického areálu v Pompejach Massimo Osann a rozvádza posledné momenty muža, ktorý kvôli bolestivému zápalu holennej kosti zrejme váhal s útekom do poslednej chvíle. V posledných chvíľach podľa archeológov muž videl, ako sa na antické mesto valí žeravá masa, "ktorá obsahovala trosky, kusy železa, kmene stromov a kusy dlažby," opisuje dramatické okolnosti mužovej smrti Osann. Keď sa aj napriek bolestivému zápalu pokúsil o útek, situácia už bola kritická - ulica bola zanesená dvojmetrovou vrstvou sopečnej horniny. Na muža ale spadol obrovský kus kameňa. Dopadol mu na hruď a pravdepodobne mu odťal hlavu. Archeológovia našli jeho kostru v polohe na chrbte, horná časť hrude bola stále pod kamenným kvádrom. Potvrdenie a rozšírenie verzie archeológov teraz závisí na detailnejšom laboratórnom prieskume ostatkov 165 centimetrov vysokého muža. Jeho lebku ešte archeológovia nenašli. Pompeje sú na zozname svetového kultúrneho dedičstva UNESCO od roku 1997. Antické mesto neďaleko Neapola bolo úplne zavalené pri erupcii sopky Vezuv v roku 79 pred naším letopočtom. Zvyšky Pompejí, ktoré sa pod sopečným popolom zachovali, patria k najnavštevovanejším talianskym turistickým atrakciám. Lokalita pritiahne každoročne viac ako 2,5 milióna návštevníkov. Z odhadovanej populácie 20-tisíc ľudí zomrelo pri erupcii Vezuvu v Pompejach zhruba dvetisíc z nich. Sopka chrlila popol už niekoľko dní pred ničivou erupciou, a tak mnoho ľudí z mesta utieklo.


Britský premiér plánuje zmeny v udeľovaní víz

LONDÝN. Britský premiér Boris Johnson zverejnil vo štvrtok plán na zrýchlenie procesu udeľovania víz pre "najbystrejších a najlepších" - snaží sa tak prilákať do krajiny po tzv. brexite špičkových vedcov z celého sveta. Zmena prisťahovaleckých pravidiel má povzbudiť elitných výskumníkov a špecialistov z oblasti vedy, inžinierstva a technológií, aby sa prisťahovali do Británie. V oznámení to uviedlo sídlo premiéra na londýnskej Downing Street 10, z ktorého citovala tlačová agentúra AFP. "Musíme podporovať nielen talenty, ktoré tu už máme, ale takisto musíme zaistiť, aby náš prisťahovalecký systém prilákal tie najlepšie mozgy z celého sveta," napísal Johnson v oznámení. "Chcem, aby bolo Spojené kráľovstvo naďalej svetovou vedeckou superveľmocou, a keď vystúpime z EÚ, budeme podporovať vedu a výskum. Vedecká obec na to ani zďaleka nedoplatí, bude mať obrovskú príležitosť rozvíjať a vyvážať naše inovácie do celého sveta," dodal Johnson. Nový premiér oznámil plán počas návštevy vedeckého centra v grófstve Oxfordshire v strednom Anglicku, ako aj vo videopríspevku na stránke Facebook Live. Johnson prisľúbil, že bude presadzovať prisťahovalecký systém podobný austrálskemu, založenému na udeľovaní bodov, ktorým chce po brexite pritiahnuť vysoko kvalifikovaných pracovníkov. Nový systém vypracuje britské ministerstvo vnútra a rezort obchodu "spoločne s vedeckou komunitou". Zavedenie tohto nového prisťahovaleckého systému je naplánované na koniec roka.


Ikea prevezme TaskRabbit, aby svojim klientom uľahčila život

SAN FRANCISCO. Švédsky obchodný reťazec Ikea chce svojim klientom uľahčiť život a umožniť najať si niekoho na montáž kúpeného nábytku. Ikea preto prevezme startup TaskRabbit, ktorý sa zameriava na najatie človeka pre menšie úlohy. Kúpna cena nie je známa. TaskRabbit bude pracovať nezávisle od Ikea a pracovné sily bude aj naďalej možné najímať na rôzne úlohy. TaskRabbit v súčasnosti pracuje v 40 amerických mestách a v zahraničí len v Londýne. Spoločnosť je pionierom v oblasti najímania dočasných pracovníkov pre menšie úlohy. TaskRabbit takto sprostredkuje napríklad pomocníka pri upratovaní, kosení trávnikov či remeselníka. Podľa blogu Recode spoločnosť v posledných deviatich rokoch získala od investorov 50 miliónov USD (42,35 milióna eur). Vlani bola zisková a registrovala zhruba 60.000 pracovníkov.


SVET INAKPrečo som odpustil ľuďom, ktorí zabili moju rodinu aj priateľov

Dvadsaťpäť rokov po genocíde by ste na uliciach v Rwande nepovedali, že tu susedia zabíjali susedov a priatelia priateľov. Ako je možné, že sa  ľudia z tejto traumy dostali tak rýchlo a Rwandu dnes nazývajú Švajčiarskom Afriky? KIGALI. Abdul Bigirimana stojí pri katolíckej fare na ulici v rwandskom hlavnom meste Kigali a od nervozity sa mu trasú ruky. Má päťdesiatšesť rokov, je vodičom kamiónu a s mladou manželkou a dcérou býva len o pár ulíc ďalej, no pri ,,Kostole sv. Charlesa Lwanga už dlho nebol. Nielen preto, že je moslim. Pred vyše dvadsiatimi rokmi sa vracal z práce zo zahraničia. "Bolo pol siedmej večer, začiatok apríla 1994, keď som domov niesol nejaké dary," hovorí a spomína na svoje tri deti a manželku. Vedel, že je neskoro - pár dní predtým sa rozhlasom po celej krajine začal ozývať povel ,,zotnite vysoké stromy". Aj Abdul bol jedným z týchto vysokých stromov - povel totiž vyzýval milície etnickej skupiny Hutu, aby začali s likvidáciou menšinových Tutsiov. ,,Najskôr sme sa s manželkou rozprávali, no keď sa situácia začala zhoršovať, poslal som ich ukryť sa do Kaddáfiho mešity na konci ulice," spomína Rwanďan. Keď o chvíľu do mešity prišiel, jeho žena a deti tam neboli - susedia im ako bezpečnejšie útočisko poradili katolícku faru a kostol. Mýlili sa. Milície, ale aj ich vlastní susedia či známi, ich sťali mačetami, podobne ako ďalších vyše dvetisíc ľudí v kostole a na fare. ,,Išiel som do väzenia, aby som sa pozrel do očí vrahom, ktorí zabili moje deti, hovorí Abdul a stále sa pozerá na budovu fary. “Povedal som im: odpúšťam vám, pretože vám to nakázali. Boh mi povedal, že sa nikdy nemám vracať k svojim slabostiam. A v tejto krajine by sa nikdy nič nezmenilo, ak by sme sa všetci pomstili," dodáva. Dvadsaťdva rokov od krvavej genocídy, pri ktorej bolo počas sto dní zabitých asi milión ľudí, pripomína hlavné mesto malého stredoafrického štátu iné rozvinuté metropoly. Cesty sú tu udržiavanejšie a čistejšie ako v Európe, štát zakázal neekologické mikroténové vrecká, v centre diskutujú pri šálke kávy bankári, po cestách chodia vyblýskané autá aj bar na streche jednej z výškových budov s bazénom je plný biznismenov. Hrubý domáci produkt Rwandy za posledných šestnásť rokov rástol priemerne o 7,6 percenta ročne, za čo si krajina vyslúžila aj prezývky ako Švajčiarsko či Singapur Afriky. Do sveta sa im darí vyvážať cín aj kávu, do krajiny prichádza na gorilie treky, safari či konferencie vyše 1,2 milióna cudzincov ročne a Rwanda sa teší aj povesti jednej z najbezpečnejších afrických krajín. Je však možné, aby samotní Rwanďania za pomerne krátky čas zabudli na to, že na dnes čistých uliciach ležali ešte nedávno stovky tiel? A môže byť Rwanda inšpiráciou v otázke zmierenia pre iné vojnou zmietané krajiny? Miliónové Kigali sa rozprestiera uprostred rwandských hôr, len z centra do vedľajšej štvrti sa musia motorky slúžiace ako taxíky preháňať medzi dolinami a kopcami s výškou aj 1600 metrov nad morom. Ruch dopravy zaniká v ďalšom zákutí, parky sa striedajú s husto zastavanými štvrťami. V krajine tisícich vrchov, ako Rwandu propaguje vláda, a v jej hlavnom meste na prvý pohľad vládne pokoj. Za napätie medzi dvoma etnickými skupinami - Tutsi a Hutu - môžu vo veľkej miere aj Európania. Belgická nadvláda počas koloniálnych časov po prvej svetovej vojne robila medzi obyvateľstvom rozdiely - Belgičania podporovali Tutsiov, často urastených ľudí z vyšších vrstiev spoločnosti, kým väčšinovým Hutuom (skôr chudobnejší farmári) upierali právo na moc. Boj o vládnutie, revolúcia aj nezávislosť Rwandy v šesťdesiatych a sedemdesiatych rokoch vyhnali do exilu státisíce Tutsiov a vzájomné boje pokračovali až do roku 1992. Snaha o mierovú dohodu, ktorá by zahŕňala do vlády aj tutsiovských povstalcov z Rwandského vlasteneckého frontu (RPF), nevyšla a po atentáte na prezidenta a intenzívnej propagande začali hutuovské milície aj bežní občania krvavé čistky. Po dvadsiatich dvoch rokoch to pripomínajú najmä početné pamätníky a vládne projekty. ,,Ľudia si veľmi skoro uvedomili, že Rwanda je naša krajina a nejako to spolu musíme prežiť. Pomsta neprichádzala do úvahy, nemôžete predsa zabiť všetkých," hovorí 25-ročný Gad Ngororano z Národnej komisie pre ľudské práva, ktorá tiež pomáha obetiam aj páchateľom so zmierením. Aj on sám stratil počas genocídy rodičov. Nebolo to ľahké ani pre neho, v čase genocídy bol ešte dieťa. ,,Bol to dlhý proces, a stále je. Mnohí boli na začiatku nahnevaní. Videl si svojho suseda s mačetou, zabil ti rodinu a aj tak s ním musíš cestovať jedným autobusom,” spomína. Najmä starší Tutsiovia najskôr nechápali, prečo by mali vrahom odpustiť. Zmenil to však tlak vlády. Päť rokov po genocíde začali bývalí tutsiovskí povstalci s kompletným prebudovávaním spoločnosti - spojili tých, čo zabíjali a nútili ich, aby sa rozprávali s tými, čo prežili. Vláda nanovo vybudovala inštitúcie, zriadila zmierovacie komisie a komunitné súdy gacaca, kde v dedinách ľudia svedčili, vypočúvali a následne obviňovali hutuovských militantov. Niektorí dostali doživotie, iní len pár rokov, ak sa priznali a svoje činy oľutovali. Aj keď Západ tieto ľudové súdy často kritizoval, podľa mnohých Rwanďanov by sa krajina bez nich do súčasného stavu nikdy nedostala. Jedným z tých, ktorí sa niekoľkokrát zúčastnili na týchto súdoch ako svedkovia, je aj Jean. Dnes má tridsaťjeden rokov a pracuje na ministerstve poľnohospodárstva. ,,Západu sa to nepáči. No predstavte si, že milión vrahov či zločincov musí prejsť normálnym súdnym procesom. Len vychovať nových sudcov by trvalo roky, súdili by sme desiatky rokov,” hovorí. Jean mal v čase genocídy deväť rokov, no dodnes si spomína na preukazy, v ktorých bolo jasne určené, ku ktorej etnickej skupine kto patrí. ,,Vyrastal som na mieste, kde jedna rodina bola Tutsi, vedľajšia Hutu, boli sme pomiešaní," vysvetľuje. Dnes majú v preukazoch všetci len jedno slovo - Rwanďan. Jean žil v mestečku Kibuye na brehu rozsiahleho a očarujúceho jazera Kivu s rodičmi a tromi bratmi. Napriek dlhoročnému napätiu sa situácia menila veľmi rýchlo. ,,Mnohí nevzdelaní ľudia uverili propagande o tom, že my, Tutsiovia, nie sme ľudia, nazývali nás švábmi, tvrdili, že máme chvosty. Tak sa to všetko začalo,” hovorí mladík na terase podniku v Kigali a odpije si z piva. Jeho otca sťali v krčme, kam každý deň chodil na pivo. O matke nevie. S dvoma bratmi sa niekoľko dní či týždňov skrývali v kríkoch a lesoch, o treťom hovoriť nechce. Nevie, kto zabil jeho rodičov a nikdy nenašiel ich pozostatky. ,,Úplne odpustiť nevieš nikdy," hovorí a sám sebe pripomína, ako sa zameral na jednu vec, ktorú mu do hlavy vtĺkali rodičia - študuj. Dnes pracuje na ministerstve a na mobile ukazuje fotografiu svojej nedávno narodenej dcéry a usmiatej manželky. Jeden z bratov pracuje v zahraničí, druhý študuje. ,,Mladá generácia na to, čo sa stalo, nemyslí. Chceme zarábať, cestovať, robiť spolu biznis. Sme v bezpečnej krajine, niekedy je to tu drahé, no mali sme šancu a využili sme ju," opisuje Jean plynulou angličtinou. Podobne ako mnohí iní aj on prikladá najviac zásluh v zmierení prezidentovi. Paul Kagame, bývalý generál povstalcov z RPF, ktorý de facto zastavil genocídu, je vďačnou témou takmer hocijakého rozhovoru. Prezidenta, ktorý si opätovnou zmenou zákonov predlžuje svoje zotrvanie vo funkcii a ktorého vláda sa nebojí prenasledovať novinárov, aktivistov a iných kritikov, Rwandčania zbožňujú. ,,Zaujíma sa aj o bežných a chudobných ľudí, rieši korupciu priamo v regiónoch," tvrdí Jean. A podobne ako mnohí ostatní, nepripúšťa kritiku toho, že prezidentove praktiky nemajú ďaleko od tvrdých autoritárskych režimov. ,,Musí mať trochu autoritárske sklony, ak chce postaviť na nohy krajinu po niečom takom, ako je genocída. Schvaľovať všetko bežným spôsobom by trvalo mesiace a roky," dodáva Jean. Salim a Paul stoja na okraji cesty v Nyamirambe, multikultúrnej a temperamentnej štvrti na úpätí Mt. Kigali. Okolo nich trúbia motorky, ženy v pestrofarebných šatách nesú v košíkoch na hlavách mangá a všetko zakrýva opar z nedávneho dažďa. Obaja sa striedavo usmievajú, vzájomne tľapkajú po pleci a zvážnejú, keď hovoria o starostiach svojich rodín. V roku 1994 by vedľa seba takto nestáli, neboli by priateľmi, nepodávali by si ruky a pravdepodobne by boli jeden druhému terčom. Salim genocídu začínal, Paul ju končil. ,,Keď sa každý deň modlím, myslím na to a ospravedlňujem sa bohu," opisuje už s vážnym hlasom Salim. Vychudnutý muž v bielej košeli si zotrie z čela pot a začína rozprávať. ,,Bol som mladý a mal som povinnosť pridať sa k milíciám, pretože som bol Hutu,” opisuje vstup do milícií Interhamwe, ktoré práve pred genocídou zhromažďovali zbrane a 6. apríla 1994 zaútočili na Tutsiov. Salim bol pritom sám polovičný Tutsi po mame - a práve to bol problém. ,,Veliteľ mi hovoril, že som nečistý. Potom predo mňa postavil ženu - mala tridsaťdva rokov, bola matkou, dokonca som ju z videnia poznal. Do ruky mi dal kalašnikov a povedal mi - zabi ju, inak zabijem teba. Mačetou," habká Salim a koktavo medzitým opakuje slovo ,,sorry". ,,Zatvoril som oči a zastrelil ju, veliteľ mi však prikázal minúť celý zásobník. Pamätám si presný deň, dátum aj ten pohľad. Neprejdú dva týždne, aby som na to nemyslel,” dodáva. Salim si za zabíjanie v genocíde odsedel desať rokov. Mnohí vo väzení boli na to, čo robili, hrdí, ale Salim sa ich stránil a väčšinou ticho sedel v cele a čítal, často ho ostatní aj napádali. V roku 2004 absolvoval komunitný súd gacaca. ,,Vzali ma na miesto, kde som zabíjal, musel som sa stretnúť s tými, ktorým som zabil rodinu a oľutovať to," hovorí a priznáva, že to bolo pre obe strany spočiatku ťažké. Dnes žijú neďaleko od seba. ,,Žijem vedľa nich, vedľa detí, ktorým som zabil mamu. Občas sa s Jafettom, jej synom, stretnem," dodáva. Ako o sebe hovorí, podľa mnohých je exemplárnym prípadom. Mnohí vrahovia z genocídy zostávajú vo väzeniach, vídať ich počas verejnoprospešných prác v oranžových uniformách, aj na poliach na vidieku. Salim sa sám do väzenia vracia a ostatných presviedča, aby si svoje chyby uznali. ,,Ak by sa chceli ostatní pomstiť, žiadny progres by v tejto krajine nenastal. Stále by sme sa zabíjali ako v Sýrii. Rwanda je dnes aj vďaka odpúšťaniu rozvinutá krajina, dodáva. To, že zabil, priznáva aj 42-ročný Paul, dnes turistický sprievodca. Kým Salim bol na strane hutuovských militantov, Paul pár týždňov po začiatku genocídy postupne schádzal z ugandského pohraničia a hôr ako povstalec tutsiovského Rwandského vlasteneckého frontu (RPF). ,,Ako sme postupovali, v dedinách sme našli už len telá, spomína a hovorí o bojoch s milíciami Interhamwe aj dlhých nociach v rwandskej džungli. Na to, že ich nazývali švábmi a plazmi, dnes bývalý povstalec nemyslí. Hrdo ukazuje fotografiu so súčasným prezidentom, ktorý bol jeho veliteľom a ktorému sa v júli 1994 podarilo získať hlavné mesto Kigali a v podstate ukončiť genocídu. Obaja si navzájom odpustili a dnes chodia medzi ľudí, aby o svojich činoch rozprávali. ,,Keď som vtedy v júli videl zničený parlament, cesty a celé hlavné mesto, nikdy by som si nepomyslel, ako bude vyzerať naša krajina dnes," hovorí Paul a pozerá sa na vysvietené ulice aj moderné budovy v diaľke. Nie každý však vidí dianie po genocíde a cestu k zmiereniu až tak pozitívne. ,,Aj OSN hovorí o úspechu a inšpirácii pre iné krajiny, no máme naozaj od týchto ľudí úprimný názor?” pýta sa Susan Thomsonová, profesorka štúdií o mieri a konfliktoch z americkej Colgate University, ktorá fenomén zmierovacieho procesu v Rwande dlhodobo skúma. ,,Mimo miest, medzi farmármi sa o zmierení hovorí len málo, mnohí sú zastrašovaní a nedovolia si vláde oponovať. Navyše vláda na vidiek len málokedy pustí výskumníkov,” tvrdí Thomsonová. Kagameho vláda a vojenský režim sa podľa nej v mnohom snažia manipulovať štatistiky, aby si pred zahraničím zachovali pozitívnu tvár. Trestné je aj spochybňovanie oficiálnej verzie genocídy - len málokto sa opováži hovoriť o tom, že masového zabíjania sa dopúšťali pri postupe aj Kagameho tutsiovskí povstalci. Odborníčka dokonca tvrdí, že Rwanda je len v pravidelnom historickom období mieru, po ktorom môžu opäť nasledovať konflikty. Napriek tomu niektoré snahy vlády oceňuje a myslí si, že môžu byť inšpiráciou aj pre iné krajiny. ,,Vláda dokázala zorganizovať a znovu vybudovať spoločnosť, donútila ľudí, aby medzi sebou hovorili tí, čo prežili aj zabíjali, zorganizovala ľudové súdy," dodáva. Dve dekády po krviprelievaní v Rwande sa o genocíde a ignorácii medzinárodného spoločenstva hovorí opäť v súvislosti so Sýriou, Irakom či ďalšími krajinami s konfliktmi. Od Rwandy sa svetové veľmoci a OSN odvrátili a chytali sa za slovíčka definujúce genocídu. Bývalý šéf OSN Butros Butros-Ghálí si to nikdy neodpustil a pre PBS povedal: ,,Zlyhanie v Rwande bolo desaťkrát horšie ako zlyhanie v Juhoslávii. Pretože o Juhosláviu sa medzinárodná komunita zaujímala a bola zapojená do diania. O Rwandu nik záujem nejavil," povedal. Slová ako genocída, Srebrenica a Rwanda sa preto skloňovali aj pri obliehaní Aleppa. A kým Rwanda môže slúžiť v týchto konfliktoch ako negatívne porovnanie, takisto podľa mnohých môže byť inšpiráciou na vzájomné zmierenie. Príkladom môže byť Irak, ktorému by po vojnovom konflikte mohlo prospieť zrušenie etnického delenia v preukazoch, lokálnejšie rozhodovanie a justíciu inšpirovanú súdmi gacaca či systém trestov, ktorých súčasťou je pomôcť obetiam konfliktu. Presne týmto spôsobom v Rwande fungujú viaceré zmierovacie dediny, kde páchatelia pomáhajú stavať domy obetiam ich činov, kde zakladajú spolu tí, čo prežili, a tí, čo zabíjali, tanečné a hudobné zoskupenia a kde si väčšinovo tutsiovská dedina neváha zvoliť za svojho lídra Hutua, ktorý svoje hriechy už oľutoval. V malom parku pri Pamätníku genocídy v Kigali zurčí voda vo fontáne. Na troch lavičkách sedia traja ľudia. Každý sám, bez jediného slova, pozerajú naprieč parčíkom na stenu plnú mien. Staršia žena na prostrednej lavičke vstane, chvíľu pri stene s menami postojí a odchádza. Na tomto mieste od roku 2001 pochovali pozostatky vyše 259-tisíc ľudí, ktorí v genocíde zomreli. A kým turisti prechádzajú cez exhibíciu vnútri pamätníka, rodiny obetí, ale aj náhodní občania Rwandy väčšinou ticho prechádzajú cez záhradu a okolo steny, na ktorej stále pribúdajú mená tých, ktorých sa podarí identifikovať. Peter Rwamulangwa sem chodí často, aj keď v čase genocídy žil aj s rodičmi v susednej Ugande ako tisícky ďalších. Aj on pozerá na mená s totožným priezviskom, ako je to jeho. Na otázku, ako môže príbeh zmierenia Rwandy fungovať, odpovedá jednoducho: ,,Ak aj niekto seje zlo, tak zlom nikdy neodpovedáte." Projekt Svet inak je súčasťou kampane Vyber si, ktorú počas predsedníctva Slovenska v Rade EÚ realizuje Platforma MVRO. Aktivitu spolufinancuje SlovakAid a Európska komisia. Články reprezentujú výlučne názory ich autorov.


Ako vyzerali protesty proti Babišovi a Zemanovi

V Prahe a v ďalších českých mestách protestovali proti ministrovi financií a prezidentovi desaťtisíce ľudí.

PRAHA, BRATISLAVA. Približne dvadsaťtisíc ľudí prišlo v stredu na pražské Václavské námestie, aby žiadali odchod českého ministra financií Andreja Babiša a prezidenta Miloša Zemana. Toho prvého kritizujú najmä za pochybné zbohatnutie a podozrenia z krátenia daní, toho druhého za jeho správanie počas súčasnej vládnej krízy, keď sa odmieta riadiť ústave a vyhovieť žiadosti premiéra Bohuslava Sobotku o Babišovo odvolanie. Protesty sa odohrávali aj v iných českých mestách.


Ako dnes žijú detské filmové hviezdy?

Niektorí sa stále venujú filmu, o iných už počuť veľmi nie je.

Ako detskí herci zažiarili v kultových postavách, prípadne sa stali miláčikmi verejnosti či bulváru. V našej pamäti však majú stále detskú tvár a spájame si ich s ich najzapamätateľnejšími filmovými charaktermi. Ako žijú dnes? Najúspešnejší mladý herec svojej doby už po svojich detských postavách žiadnu výraznú rolu nestvárnil a dieru do filmografie neurobil, paparazzi a médiá ho však prenasledovali aj v jeho dospelých rokoch. Po skúsenostiach s drogami a závislosťou na liekoch sa dal Macaulay trochu viac dokopy v roku 2013, keď založil parodujúcu hudobnú skupinu The Pizza Underground. V roku 2015 zase nakrútil krátke vtipné pokračovanie filmu Sám doma, v ktorom stvárňuje dospelého Kevina McCallistera - navždy poznačeného tým, čo sa mu v detstve stalo. V súčasnosti je podľa vlastných slov "na dôchodku". Maľuje, píše, cestuje a žije striedavo v New Yorku a vo Francúzsku. Svoju prvú a zároveň aj najslávnejšiu rolu Pippi dlhej pančuchy získala, keď mala desať rokov. Podľa knižnej predlohy spisovateľky Astrid Liingrenovej nakrútila štyri filmy s ryšavou nezbednicou a celosvetovo sa preslávila. Ani ďalšími pokusmi v televíznych filmoch a divadelných predstaveniach však postavu Pippi neprekonala. Keď sa nevenovala herectvu, pracovala ako sekretárka, v roku 2007 sa však k nakrúcaniu vrátila. Odvtedy sa až do minulého roka objavovala v nemeckom televíznom seriáli Der Kommissar und das Meer a v tomto roku by sa mala objaviť v hororovom filme. Daniela Radcliffa si bude svet pravdepodobne už navždy spájať s postavou Harryho Pottera, 27-ročný herec však dodnes dokazuje, že jeho herecký talent je oveľa všestrannejší. Od posledného potterovského filmu sa objavil vo viac než desiatke ďalších snímkov, medzi ktorými zarezonovali najmä hororová dráma Žena v čiernom, Rohy či Podfukári: 2. dejstvo. Väčšinou si vyberá výrazné a netypické postavy, ktoré sa maximálne líšia od charakteru mladého čarodejníka. Angažuje sa aj v charitatívnej činnosti a osvete ohľadom LGBTI. Jeho partnerkou je herečka Erin Darke. 30-ročné dvojičky debutovali v seriáli Plný dom ešte ako bábätká. Postupne si zo svojej podobnosti vytvorili značku a nakrútili niekoľko tínedžerských filmov, dnes sú však viac známe v módnom a kozmetickom priemysle. Majú tiež svoju značku luxusného oblečenia a dizajnových doplnkov. Pozornosť médií tiež pútajú svojimi partnermi, ktorí sú od oboch herečiek výrazne starší. Mary-Kate je už viac než rok vydatá za francúzskeho bankára Oliviera Sarkozyho (47) a Ashley randí s finančníkom Richardom Sachsom (58). Ako jedenásťročný si získal srdcia všetkých filmových fanúšikov v roli Bastiana v Nekonečnom príbehu, od roku 1988 sa však pred kamery nepostavil. Filmový priemysel po niekoľkých ďalších filmoch opustil, pridal sa k scientologickej cirkvi a v 19-tich rokoch sa oženil. Manželstvo sa mu však neskôr rozpadlo. Dnes je 43-ročný Barret známy najmä ako fotograf – od hobby prešiel k profesionálnej činnosti, dokonca začal fotografiu aj vyučovať. V roku 2007 tiež vydal knihu A History of the Woodburytype, v ktorej sa venuje histórii starých fotografických metód. V roku 2005 prišiel do kín film Narnia: Lev, šatník a čarodejnica a malá Georgie bola jednou ústredných postáv, pričom na plátnach kín išlo o jej debut. Od stvárnenia najmladšej zo súrodeneckej trojice, Lucy, však ubehlo už vyše desať rokov. Georgie si zahrala aj v pokračovaniach Narnie, začala študovať na univerzite v Cambridgei, objavila sa aj na divadelných doskách a robila prvé kroky k režírovaniu vlastných krátkych filmov. V súčasnosti pokračuje v nakrúcaní filmov, väčšinou však ide o nízkorozpočtové, menej známe snímky. Dnes 22-ročná Dakota nezostala v zabudnutí ako detská herečka, hoci od svojich siedmich rokov, kedy debutovala na filmovom plátne, bola považovaná za jednu z najznámejších a najúspešnejších detských amerických herečiek. Začínala v seriáloch, neskôr sa prepracovala do filmov so známymi hercami ako Sean Penn, Tom Cruise či Denzel Washington. U mnohých zarezonovala vo filme Vojna svetov či Šarlotina pavučinka, nakrútila drámy aj akčné filmy, ale objavila sa aj v ságe Twilight. Aj v súčasnosti stále nakrúca nové filmy po boku A-čkových hollywoodskych umelcov. Anglický herec sa stal známym vďaka role Bruna vo filme Chlapec v pásikavom pyžame, ktorý bol nakrútený podľa knižnej predlohy týkajúcej sa holokaustu. Dnes má Asa 19 rokov a na konte okrem úspešných filmov aj viaceré ocenenia, medzi nimi aj za stvárnenie Huga v Scorseseho filme Hugo a jeho veľký objav. Zaujal aj ako mladý vojak vo filme Enderova hra v roku 2013 a dôkazom, že jeho kariéra je ešte stále na vzostupnej krivke, je aj hlavná postava vo filme Domov pre neobyčajné deti slečny Peregrinovej z minulého roka. Na najbližšie mesiace má naplánovanú premiéru dvoch nových filmov.


Cena zlata klesla najvýraznejšie za celý rok

Trhy ovplyvnili nádeje na dohodu Číny s USA.

BRATISLAVA. Cena zlata klesla najvýraznejšie za rok, keďže investori tento drahý kov vypredávali v reakcii na náznaky pokroku v americko-čínskych rokovania o obchode. Zlato, ktoré je zvyčajne považované za bezpečné aktívum v časoch neistoty, v pondelok oslabilo o 2 percentá na 1 382 USD za uncu. Ide o jeho najväčší prepad od júna 2018. Väčší optimizmus v súvislosti s potenciálnou dohodou o obchode medzi USA a Čínou podporil riskantnejšie aktíva, ako sú napríklad akcie. Informuje o tom portál bbc.com."Zlatu sa zvyčajne darí v období obáv o ekonomický rast, obáv z volatility na trhu alebo keď si trhy myslia, že udalosti sa dostávajú spod kontroly," uviedol Russ Mould zo spoločnosti AJ Bell. "Obchodná dohoda by riešila všetky tieto tri problémy a trhy radi prijímajú názor, že dohoda sa blíži," dodal. Iné bezpečné aktíva, vrátane japonského jenu a švajčiarskeho franku v pondelok tiež oslabili.


Stavebná produkcia medziročne klesla

Vývoj ovplyvnil pokles stavebných prác na novej výstavbe vrátane modernizácií.

BRATISLAVA. V stavebníctve v januári 2017 pokračoval pokles produkcie z predchádzajúceho roka. V porovnaní s januárom 2016 sa celková stavebná produkcia medziročne znížila o 17,2 % na 217,6 milióna eur. Po zohľadnení sezónnych vplyvov bola o 3,3 % vyššia ako v decembri 2016. Informoval o tom Štatistický úrad. Produkcia realizovaná stavebnými firmami v tuzemsku sa v januári 2017 oproti januáru 2016 znížila o 18,2 % na 203,9 milióna eur. Jej podiel na celkovej stavebnej produkcii sa medziročne znížil o 1,2 percentuálneho bodu (p. b.) na 93,7 %. Vývoj tuzemskej produkcie ovplyvnil pokles stavebných prác na novej výstavbe vrátane modernizácií a rekonštrukcií o 27,2 %. Práce na opravách a údržbe vzrástli o 5,9 %. V štruktúre tuzemskej produkcie nová výstavba vrátane modernizácií a rekonštrukcií tvorila 64,5 % (o 8,1 p. b. menej ako v januári 2016). Podiel prác na opravách a údržbe sa zvýšil o 7,9 p. b. na 34,4 %. Z hľadiska výrobného zamerania sa objem prác na budovách znížil o 18,9 % a na inžinierskych stavbách o 15,3 %. V rámci tuzemska tvorili práce na budovách 80,7 %, inžinierske stavby sa podieľali 19,3 %. Produkcia realizovaná stavebnými firmami v zahraničí medziročne vzrástla o 1,8 %. Jej podiel na celkovom objeme produkcie tvoril 6,3 %.


Rusko označilo spomienky na vypuknutie vojny v Poľsku za kampaň NATO

Ruskí predstavitelia pozvanie do Varšavy nedostali.

MOSKVA. Podujatia pri príležitosti 80. výročia vypuknutia druhej svetovej vojny, ktoré sa počas víkendu konali v Poľsku, boli "kolosálnym informačným fejkom". Vo svojom vystúpení v diskusnom paneli Médiá ako mäkká sila svetovej ekonomiky to vo štvrtok vo Vladivostoku uviedla hovorkyňa ruského ministerstva zahraničných vecí Marija Zacharovová. Diskusný panel sa konal v rámci Východného ekonomického fóra, ktoré vzniklo pred piatimi rokmi a je zamerané na rozvoj ruského Ďalekého východu a ekonomickú spoluprácu s Indiou, Japonskom, Malajziou a Mongolskom. Zacharovová vo svojom príspevku podľa agentúry TASS upozornila, že akcie vo Varšave mali byť venované začiatku druhej svetovej vojny, ale "stala sa z toho klasická kampaň prepisovania dejín a šírenia dezinformácií... podľa vopred pripravených osnov vypracovaných v NATO". Ďalej uviedla, že niektoré médiá sa síce "pokúšali klásť otázky, čoho že sme to svedkami", ale boli podľa nej "umlčané". Hlavná časť podujatí venovaných 80. výročiu vypuknutia druhej svetovej vojny sa konala 1. septembra vo Varšave. Poľsko na tieto akcie pozvalo zástupcov členských štátov NATO, EÚ a Východného partnerstva (Arménska, Azerbajdžanu, Bieloruska, Gruzínska, Moldavska a Ukrajiny). Ruskí predstavitelia pozvanie do Varšavy nedostali, napísala agentúra TASS, ktorá vo svojej správe uviedla, že "poľská vláda túto udalosť využila, aby kritizovala kroky ZSSR tesne pred vojnou i súčasnú politiku Ruska". Poľský prezident Andrzej Duda v nedeľu vo svojom prejave vo Varšave kritizoval prejavy "imperialistických tendencií", ktoré v poslednom čase badať aj v Európe. "Nedávno sme videli návrat imperialistických tendencií v Európe, pokusy o zmenu hraníc násilím, útoky na iné štáty, zaberanie území, zotročovanie občanov," uviedol Duda. Duda podľa AFP v prejave síce konkrétne nezmienil Rusko, ale poukázal na vojenské akcie proti "Gruzínsku v roku 2008 a Ukrajine v roku 2014, ktoré zmenili hranice".


Tisíce Rumunov protestovali proti pripravovanej amnestii

Rumunská vláda chce skrátiť alebo odpustiť tresty tisícom odsúdených, pričom argumentuje potrebou uvoľniť preplnené väznice.

BUKUREŠŤ. Viac ako 10-tisíc ľudí protestovalo dnes v rumunskej metropole Bukurešť voči vládou navrhovanej rozsiahlej amnestii a tiež zmenám legislatívy, ktoré by podľa kritikov mohli oslabiť boj proti korupcii. K demonštrantom sa pridal aj rumunský prezident Klaus Iohannis. Rumunská vláda vedená sociálnymi demokratmi chce skrátiť alebo odpustiť tresty tisícom odsúdených osôb, pričom argumentuje naliehavou potrebou uvoľnenia kapacít preplnených väzníc. Chce pritom využiť mimoriadne právomoci, ktoré by jej umožnili presadiť amnestiu bez súhlasu parlamentu a prezidenta. Demonštranti vyjadrovali aj nesúhlas s pripravovanou zmenou antikorupčnej legislatívy, v rámci ktorej by sa prestali trestať menej závažné prípady zneužívania politickej moci. "Som tu, aby som vyjadril svoje rozhorčenie. Klika politikov, čo majú problémy so zákonom, chce oslabiť vládu zákona," vyhlásil prezident Ioannis na demonštrácii na Univerzitnom námestí v Bukurešti. Podobné protesty sa konali aj Kluži, Jasy a ďalších mestách Rumunska. V rámci navrhovanej amnestie, ku ktorej sa kriticky vyjadrujú aj predstavitelia justície, by brány rumunských väzníc mohlo opustiť až 2500 väzňov. Išlo by najmä o odsúdených, ktorých tresty neprekračujú päť rokov s výnimkou zločinov sexuálneho charakteru, násilia a korupcie. Tresty všetkých väzňov starších ako 60 rokov, tehotných žien a väzňov s malými deťmi by sa mali znížiť na polovicu. Podľa opozície je skutočným účelom amnestie omilostenie šéfa vládnucej Sociálnodemokratickej strany (PSD) Liviu Dragnea, ktorý bol vlani podmienečne odsúdený na dva roky za podvod pri referende. To mu zabránilo stať sa novým premiérom po decembrových parlamentných voľbách, v ktorých zvíťazili sociálni demokrati.


Nižšie ceny plynu znížili zisk ruského Gazpromu

Napriek tomu bol výsledok lepší, než sa očakávalo.

MOSKVA. Ruská plynárenská spoločnosť Gazprom zaznamenala v 1. štvrťroku pokles zisku približne o 8 %, pod čo sa do veľkej miery podpísali nižšie ceny plynu v Európe. Čistý zisk dosiahol za prvé tri mesiace tohto roka 333,45 miliardy rubľov (5,23 miliardy eur), zatiaľ čo v rovnakom období minulého roka predstavoval 362,31 miliardy rubľov. Napriek poklesu spoločnosť prekonala očakávania analytikov, ktorí predpokladali, že pokles zisku bude výraznejší. Tržby sa, naopak, mierne zvýšili na približne 1,8 bilióna rubľov z 1,7 bilióna rubľov v 1. kvartáli minulého roka. Spoločnosť totiž nižšie ceny dokázala do veľkej miery vykompenzovať zvýšením dodávok. Spoločnosť zároveň oznámila, že jej čistý dlh dosiahol ku koncu marca tohto roka 2 bilióny rubľov. K 31. decembru 2016 dosahoval dlh 1,9 bilióna rubľov.


Českí mladíci podľahli Švédom a o medaily si tak nezahrajú

Semifinálové duely sú na programe v sobotu 27. apríla.

UMEA. V poslednom štvrtkovom zápase štvrťfinále majstrovstiev sveta do 18 rokov uspeli hokejisti Švédska nad Českom. Druhú semifinálovú dvojičku vytvorili hráči Ruska a USA. Oba semifinálové duely sú na programe v sobotu 27. apríla. MS v hokeji do 18 rokov 2019 - štvrťfinále: Góly: 10. Holtz, 11. Söderblom, 22. Grewe, 60. Bjerselius - 34. Barinka, 44. Mužík


Pri výbuchu míny v Sýrii zahynulo 24 ľudí

Nešťastie zapríčinila munícia ponechaná v oblasti Islamským štátom.

DAMASK. Dvadsaťštyri ľudí zahynulo v nedeľu pri výbuchu, ku ktorému došlo neďaleko západosýrskeho mesta Salamíja po tom, čo mikrobus vezúci robotníkov narazil na mínu. Informovala o tom agentúra AP. Podľa sýrskej štátnej agentúry SANA míny a množstvo ďalšej munície zanechali v Salamíji a jej okolí militanti z extrémistickej organizácie Islamský štát, keď boli z oblasti, ktorú kedysi ovládali, nútení ustúpiť. Islamský štát prišiel o prakticky všetky územia, ktoré v minulosti v Sýrii a Iraku ovládal. Extrémisti však po sebe zanechali množstvo bômb a nástražných výbušných systémov, ktoré ešte nebol čas zlikvidovať.


Sonda začala svoju púť k asteroidu pohľadnicovým pozdravom pre Zem

Sonda k asteroidu príde budúci rok, vzorky by sa na Zem mali vrátiť v roku 2023.

BRATISLAVA. Americká kozmická sonda OSIRIS-REx začala svoju niekoľkoročnú misiu úspešným gravitačným manévrom okolo Zeme, pričom sa jej podarilo spraviť krásu fotku planéty. Úlohou sondy je dostať sa k asteroidu Bennu, preskúmať ho a poslať späť na Zem odobraté vzory z jeho povrchu, aby ich vedci mohli detailnejšie preskúmať. Vzorky by mali na Zem prísť v roku 2023. 101955 Bennu je asteroid, ktorý sa nachádza blízko k Zemi. Jeho priemer je približne 500 metrov. Pochádza z ranných čias slnečnej sústavy a jeho preskúmanie môže jednak pomôcť vedcom lepšie porozumieť formovaniu planét, ale aj bližšie spoznať asteroidy, ktoré by mohli Zem ohroziť. Sonde sa pred niekoľkými dňami podarilo využiť gravitáciu Zeme, aby upravila svoju obežnú dráhu a mohla sa stretnúť s asteroidom Bennu. Preletela ponad Antarktídu a vyrazila smerom k Bennu, ku ktorému dorazí budúci rok v auguste. Gravitačný manéver zároveň predstavoval príležitosť otestovať a vykonať kalibráciu nástrojov sondy. Sonda následne po úspešnom manévri spravila zo vzdialenosti približne 170-tisíc kilometrov sériu záberov, z ktorých výskumníci teraz zložili celkový záber modrej planéty z vesmíru. Najväčšiu časť fotografie zaberá Tichý oceán, no v ľavej dolnej časti sa vynímajú dôverne známe obrysy Austrálie a vpravo hore sa dá zas vidieť malá časť Kalifornie a juhovýchodu Spojených štátov. Tmavé pásy v hornej časti fotografie vznikli podľa NASA kvôli krátkemu expozičnému času (menej než tri milisekundy), inak by sa veľmi svetlé objekty ako Zem nedali zachytiť. Bez gravitačného manévru by sonda nezískala dodatočnú rýchlosť a nemohla by sa k Bennu dostať. Asteroid obehne Slnko za približne 436 dní, pričom jeho vzdialenosť od hviezdy sa mení. Stretnutie so sondou bude preto závisieť na veľmi presných výpočtoch a zručnosti vedcov. Ak bude misia úspešná, bude to prvá takáto misia, ktorá prinesie na Zem vzorky z asteroidu. OSIRIS-REx bude zároveň počas svojej cesty pátrať po takzvaných trójskych asteroidoch. Sú to vzácne objekty, ktoré obiehajú Slnko so svojou planétou. Svoje trójske asteroidy majú napríklad Jupiter, Neptún či dokonca aj Mars. Zem má zatiaľ iba jeden známy trójsky asteroid s názvom 2010 TK7. Vedci však veria, že Zem by mohla mať viac podobných súpútnikov.


Čiastkové výsledky volieb v Iraku favorizujú šiitského duchovného Muktadu as-Sadra

Premiér Hajdar Abádí sa podľa čiastkových výsledkov prepadol až na tretie miesto.

BAGDAD. Čiastkové výsledky sobotňajších parlamentných volieb v Iraku favorizujú vplyvného šiitského duchovného Muktadu as-Sadra pred premiérom Hajdarom Abádím. Oznámila to v nedeľu večer iracká ústredná volebná komisia. Prvé výsledky zverejnené v nedeľu dopoludnia favorizovali šiitského premiéra Hajdara Abádího. Po zrátaní hlasov z 10 z celkového počtu 19 provincií, vrátane najväčších miest Bagdad a Basra, sa však na prvé miesto dostala aliancia vedená duchovným as-Sadrom, píše agentúra AP. Na druhom mieste figuruje aliancia kandidátov s úzkymi väzbami na Irán a vplyvné šiitské polovojenské skupiny, ktoré výrazne prispeli k porážke sunnitskej extrémistickej organizácie Islamský štát (IS) v Iraku. Na čele tejto volebnej aliancie stojí veliteľ šiitských milícií Badr, exminister dopravy Hádí Amírí. Premiér Hajdar Abádí sa podľa čiastkových výsledkov prepadol až na tretie miesto, keďže dosiahol slabé výsledky vo väčšinovo šiitských provinciách, ktoré mali byť základom jeho podpory. Voľby boli poznačené rekordne nízkou volebnou účasťou - 44,5% v porovnaní s účasťou v roku 2014, ktorá dosiahla takmer 60%. Nízka volebná účasť sa čiastočne pripisuje problémom s novým elektronickým volebným systémom v Iraku. Sobotňajšie voľby boli prvé od porážky IS, ktorú vláda ohlásila vlani v decembri, a zároveň štvrté od invázie pod vedením Spojených štátov z roku 2003. Konečné výsledky spolu s rozdelením miest v parlamente sa očakávajú v najbližších dňoch.


Zomrel strieborný medailista z Čile Josef Kadraba

Kadraba je člen Klubu ligových kanonierov.

PRAHA. Vo veku 85 rokov zomrel Josef Kadraba, strieborný medailista z futbalových MS 1962 v Čile v drese Československa. Informovala o tom v pondelok Slavia Praha, ktorej dres si obliekal v rokoch 1965 až 1967. Kadraba je člen Klubu ligových kanonierov, v najvyššej súťaži zaznamenal 117 gólov. Za československú reprezentáciu nastúpil 17-krát a zaznamenal deväť presných zásahov. Na úspešnom svetovom šampionáte v Čile sa do listiny strelcov zapísal v semifinále proti Juhoslávii. S futbalom začínal v Rakovníku, v roku 1957 prestúpil z pražskej Sparty do SONP Kladno a v roku 1965 do Slavie Praha. V roku 1967 išiel pracovať do Viedne, odtiaľ sa však po päťročnom legálnom pobyte nevrátil a neskôr ho preto v neprítomnosti odsúdili na dva roky odňatia slobody.


Šéfredaktor Forbes: Pančík si strážil súkromie viac ako ostatní

Milionár bez tváre

Rozhovor Forbes

Mohol mať rakovinu

Dlho nikto nevedel odhadnúť, aký majetok majitelia HB Reavis majú, tvrdí šéfredaktor magazínu Forbes Slovensko Juraj Porubský.

Majitelia skupiny HB Reavis Ivan Chrenko a nedávno zosnulý Viliam Pančík si svoje súkromie strážili viac, ako je na Slovensku zvykom, tvrdí šéfredaktor magazínu Forbes Slovensko Juraj Porubský. Zbohatli podľa neho vďaka extrémnej efektivite a odvážnym rozhodnutiam.    Zostavujete rebríček najbohatších Slovákov. Ako na vás pán Pančík pôsobil? „Nikdy som ho nestretol. Môžem vychádzať len z toho, čo som o ňom počul. Hovorí sa, že jeho najväčšou záľubou bol jeho dom a že bol stále nedokončený, pretože ho neustále prerábal. To ho očividne bavilo a popri tom sa venoval umeniu.“   Prečo si niektorí bohatí ľudia na Slovensku takto úzkostlivo strážia súkromie? „Na Slovensku ľudia o peniazoch stále príliš nechcú hovoriť. Naša krajina je závistlivá a preto si väčšina bohatých ľudí svoje súkromie stráži. Je len otázka, do akej miery. V prípade majiteľov skupiny HB Reavis je tá ochrana na oveľa vyššej úrovni ako v prípade iných bohatých ľudí. Je veľmi ťažké dopátrať sa k akýmkoľvek fotografiám. Pána Pančíka ani nie je možné nájsť. Súkromie si na slovenské pomery stráži možno najviac zo všetkých. Ostatných niekedy úplne bežne stretne v posilňovni, čo platí napríklad o majiteľoch Esetu.“ Vie sa zo zákulisia, prečo sa Pančík takto správal? „Vôbec neviem, prečo sa takto rozhodol. Ak ľudia nechcú zverejňovať ani fotografiu, znamená to, že nechcú, aby ich niekto spoznal na ulici. Isté je len to, že HB Reavis dlho nebol vnímaný ako zvlášť veľká firma. Takže ani záujem o nich nebol taký ako v prípade J&T, Penty či Esetu. Dlho boli pod povrchom a mali mnoho projektov mimo Slovenska. Nikto nevedel odhadnúť, aký veľký majetok reálne majú. Až keď sme začali robiť rebríček najbohatších ľudí na Slovensku, ukázalo sa, že čistá hodnota HB Reavis je vysoká. Keď som to porovnával s rebríčkami, ktoré dovtedy vychádzali, tak aj majetok Chrenka a Pančíka sa odhadoval na rádovo nižšie sumy.“ Chrenkovi ľudia vraj tvrdia, že svoju tvár skrýva, aby mohol po svete chodiť bez ochranky. „Neviem, či to tak povedal, ale do veľkej miery sa s tým dá súhlasiť. Môžeme to prirovnať k celebritám. Keď celebrity vyjdú von, musia dávať pozor, ako vyzerajú a zároveň si všímať, kto sa na nich pozerá. To isté platí o bohatých ľuďoch.“ Keď ste zostavovali zoznam najbohatších ľudí, nesnažili ste sa s nimi komunikovať? „Snažil, ale zatiaľ sa mi to nepodarilo. S médiami nekomunikujú a my ani nikoho nenútime. Na druhej strane si myslím, že v istej chvíli je pre tých ľudí dôležité vystupovať aj navonok. Keď chcete robiť biznis v zahraničí na veľkých transparentných trhoch, ako je napríklad Londýn, tak je dôležité, aby nešlo o neznámeho človeka. Pre nich je všetko na východ od nemeckých hraníc východná Európa. V takomto prípade aj pán Chrenko vystupuje za túto spoločnosť. Takže nie je to tak, že sa neukazuje na veľkých mítingoch, stretnutiach s bankami alebo s ľuďmi, ktorí nakupujú dlhopisy.“ Ako vnímajú firmu HB Reavis? „Túto skupinu vnímajú inak v zahraničí a inak doma na Slovensku. Podľa štatistík sú trojkou v kancelárskych budovách dokončených medzi rokmi 2013 a 2015 v Európe. Ide o extrémne dravú skupinu, ktorá je kľúčová napríklad vo Varšave. Developing a ako sa vizuálne vnímajú ich budovy, to je otázka vkusu. Takisto je to vecou toho, aké povolenia od mesta dostanú. Ale z pohľadu biznisu sú extrémne efektívni. Z peňazí, ktoré do toho vložia, dostanú veľmi dobrý výnos.“ Prečo sa im tak darí? „Povedali si, že budú robiť komerčné nehnuteľnosti a nerobia napríklad bývanie. Potom je spomínaná efektivita, za koľko kúpia pozemok, postavia budovu a následne za koľko to prevádzkujú. Ich budovy nemajú hluché nevyužité miesta, napríklad nie sú zaoblené. Pointa pri komerčných nehnuteľnostiach je využiť každý meter štvorcový. Ak to vedia spraviť pekne, tak je to fajn, ale dôležité je, aby neboli hluché miesta a prevádzka nestála príliš veľa. Oni tieto veci vedia urobiť rýchlo, za dobré peniaze a majú dobre vypočítaný pomer nákladov na štvorcový meter. Ďalšia vec je, že sú odvážni. Bratislava je obmedzená a oni šli na oveľa väčšie trhy. V Londýne na starej budove zarobili už len preto, lebo ju kúpili a ceny nehnuteľností išli hore dvojciferným tempom.“  Tento text ste mohli čítať vďaka tomu, že platíte za obsah. Vážime si to.


Sociálne štipendium pre vysokoškolákov bude vyššie

Úprava súvisí s nárastom životného minima od 1. júla.

BRATISLAVA. Sociálne štipendium pre vysokoškolských študentov bude vyššie. Ako agentúru SITA informoval odbor komunikácie a protokolu rezortu školstva, maximálna suma sociálneho štipendia pre vysokoškolákov sa zvýšila na 295 eur. Táto úprava súvisí s nárastom životného minima od 1. júla. Štipendiá v akademickom roku 2019/2020 sa teda budú vypočítavať už s prihliadnutím na toto zvýšenie. V akademickom roku 2018/2019 mohli študenti poberať mesačne najviac 285 eur.Sumy sa týkajú vysokoškolákov, ktorí študujú mimo miesta trvalého pobytu. Študenti vysokých škôl v mieste bydliska môžu po novom získať maximálne 245 eur, čo predstavuje zvýšenie o päť eur.Sociálne štipendium slúži ako jeden z nástrojov štátu na podporu študentov zo sociálne slabšieho prostredia. V roku 2017 bolo formou týchto štipendií vyplatených viac ako 14 miliónov eur, pričom počet poberateľov štipendia bol ku koncu toho roka takmer 10-tisíc.


EÚ sa zjednotila na reforme z balíka čistej mobility, cieľom sú nižšie emisie

BRUSEL. Rumunské predsedníctvo v Rade EÚ oznámilo, že v pondelok večer sa podarilo dosiahnuť predbežnú dohodu s vyjednávačmi Európskeho parlamentu (EP) o reforme z balíka čistej mobility, ktorej cieľom je znížiť emisie uhlíka v sektore dopravy. Rumunská strana upozornila, že EÚ stimuluje trh pre vozidlá s nulovými a nízkymi emisiami podporovaním ich využívania pri verejnom obstarávaní. Dohoda medzi Radou EÚ a europarlamentom zavádza pravidlá, ktoré okrem priaznivého ekologického dosahu posilnia aj konkurencieschopnosť európskeho priemyslu na svetových trhoch v oblasti nových nízkoemisných a bezemisných technológií. Rumunská ministerka dopravy Rovana Plumbová v správe pre médiá uviedla, že dohoda potvrdzuje záväzok Európanov dekarbonizovať sektor dopravy. "Vykonávaním správnych rozhodnutí v oblasti verejného obstarávania, verejný sektor môže zohrať významnú úlohu pri podpore inovatívnejších ekologických riešení. A práve o tom sú nové pravidlá," skonštatovala Plumbová. Navrhovaná reforma v oblasti čistej mobility stanovuje minimálne ciele obstarávania pre čisté ľahké úžitkové vozidlá, nákladné automobily a autobusy na roky 2025 a 2030. Ciele sú vyjadrené ako minimálne percentuálne podiely "čistých vozidiel" z celkového počtu vozidiel v cestnej doprave, čo je obsiahnuté v súhrne všetkých zmlúv o obstarávaní, verejných zákaziek a zmlúv o poskytovaní služieb. Dokument, ktorý ešte musia oficiálne schváliť ministri členských krajín (Rada EÚ) aj poslanci EP, obsahuje novú definíciu "čistého vozidla". Definícia čistého ľahkého úžitkového vozidla je založená na emisných normách CO2, kým definícia čistého ťažkotonážneho vozidla je založená na použití alternatívnych palív. Nové pravidlá sa budú vzťahovať aj na širšiu škálu verejných služieb, vrátane služieb verejnej cestnej dopravy, špeciálnych služieb pre cestujúcich, zberu odpadkov a poštových a balíkových služieb. Po nadobudnutí účinnosti novej smernice budú mať členské štáty EÚ 24 mesiacov na jej zaradenie do vnútroštátnej legislatívy. Členské krajiny budú podávať Európskej komisii správy o vykonávaní pravidiel každé tri roky, prvá správa sa očakáva do 18. apríla 2026.


Zmena financovania samospráv je zrejme v nedohľadne

BRATISLAVA. Hoci návrh Mosta-Híd na zníženie nezdaniteľnej časti základu dane spustil argumentačnú vojnu medzi predkladateľmi a predstaviteľmi samospráv, zmena systému financovania samospráv sa zrejme v blízkej budúcnosti nechystá. V súčastnosti totiž celý výber dane z príjmov fyzických osôb putuje do rozpočtov obcí, miest a vyšších územných celkov a práve tento zdroj financovania tvorí väčšinu príjmov samospráv. Zároveň však samosprávy najvýraznejšie pociťujú zmeny v nastavení daní z príjmov zamestnancov či živnostníkov, ktoré sa tak automaticky premietajú do ich rozpočtov. Hoci niektorí predstavitelia samospráv diskusiu o zmenách pripúšťajú, Združenie miest a obcí Slovenska (ZMOS) zotrváva vo svojom odmietavom stanovisku. Návrh koaličného Mosta-Híd predpokladá zvýšenie nezdaniteľnej časti základu dane od budúceho roka zo súčasného 19,2-násobku na 21-násobok životného minima. Fyzické osoby by si tak za rok 2020 mohli zo základu dane odpočítať sumu 4 414,20 eura, kým v tomto roku je ročná výška nezdaniteľného minima na úrovni 3 937,34 eura. V konečnom dôsledku by sa tak daň z príjmov zamestnancov a živnostníkov znížila o viac ako 90 eur za rok.Predkladatelia hovoria o dopade na rozpočty samospráv zhruba 150 miliónov eur. Zároveň však dodávajú, že ich príjmy budú v budúcom roku napriek tomu stúpať. Priaznivá situácia na trhu práce totiž výrazne zvyšuje aj výnosy z daní z príjmov fyzických osôb. Pripomínajú, že v posledných rokoch výnosy samospráv z tejto dane rástli omnoho rýchlejšie, ako priemerná mzda či príjmy štátu. Samosprávy zase hovoria, že štát na nich prenáša čoraz viac kompetencií, ktoré treba zaplatiť a preto takéto opatrenie niektorí starostovia či primátori odmietajú. Poslanec za Most-Híd a zároveň primátor Žiaru nad Hronom Peter Antal im však zase pripomína, že keď výnosy dane po vládnych opatreniach, ako je zvyšovanie minimálnej mzdy, či príplatky za prácu v noci a cez víkend rástli, boli ticho. Tvrdí, že samosprávy majú tiež možnosti zlepšiť svoje financovanie cez miestne dane, čo však často nevyužívajú.Otázku dopadu zmien v zdaňovaní zamestnancov a živnostníkov na rozpočty samospráv by mohla do značnej miery riešiť zmena systému ich financovania z podielových daní. Dlhodobejšie sa diskutuje o možnom prechode z financovania cez samotnú daň z príjmov fyzických osôb na podiel z určitého daňového mixu, kde by mali zastúpenie aj ďalšie dane, ako DPH, spotrebné dane či korporátna daň. Problémom je však odmietavý postoj niektorých predstaviteľov samospráv, ktorý zdá sa nepoľavil ani v súčasnosti. Výsledkom by totiž bolo, že príjmy samospráv by sa síce vyvíjali stabilnejšie, ale nerástli by tak dynamicky, ako je to v súčasnosti pri dani z príjmov fyzických osôb. „Samosprávy sú závislé od jednej dane, dane z príjmov fyzických osôb, a zmenou by prešli na financovanie cez takzvaný daňový mix, ktorý oni ale vytrvalo odmietajú,“ uviedlo pre agentúru SITA ministerstvo financií. Potvrdil to aj samotný ZMOS, podľa ktorého je súčasný systém optimálny, transparentný a férový. „ZMOS už v minulosti odmietol návrh na tzv. daňový mix,“ uviedlo združenie na otázky agentúry SITA s tým, že proti zavedeniu daňového mixu sa vyjadrili ešte počas vlády Ivety Radičovej starostovia a primátori na doteraz jedinom mimoriadnom sneme, ktorý sa týkal práve tejto otázky. Mestá a obce by sa radšej so štátom bavili o kompetenciách, platobnej disciplíne štátu či alternatívnych formách financovania rozvoja samospráv.Možnosť zmeny systému financovania však pripúšťajú vyššie územné celky. „Pokiaľ ide o zmeny v systéme financovania samospráv, chceme túto tému otvoriť v spolupráci so ZMOS-om a Úniou miest Slovenska. Spoločným úsilím nás všetkých musí byť vytvoriť taký systém financovania, ktorý bude pre samosprávy predvídateľný a umožní im dlhodobo plánovať svoje investičné aktivity, ako aj financovanie bežných výdavkov,“ uviedol pre agentúru SITA predseda združenia samosprávnych krajov SK 8 Jozef Viskupič. Šéf TSK to povedal s tým, že či bude úprava financovania samospráv formou určitého daňového mixu alebo iným spôsobom, musí byť predmetom odbornej diskusie a návrh musí získať politickú, ako aj odbornú podporu. O téme chce diskutovať aj Únia miest Slovenska (ÚMS), podľa ktorej je súčasný systém financovania samospráv nevyhovujúci, pretože nezohľadňuje rozsah originálnych aj prenesených kompetencií na samosprávy, ich modernizačný dlh a robí ich príliš závislými od rozhodnutí centrálnej vlády. „Na júnovom sneme Únie miest Slovenska sme rozhodli o spracovaní strategického pozičného dokumentu ÚMS, ktorý pomenuje možnosti dokončenia reformy verejnej správy, vrátane zmeny rozsahu kompetencií a spôsobu financovania samospráv. Tento pozičný dokument bude hotový do konca roka a stane sa podkladom pre rokovanie ÚMS s budúcou exekutívou o podmienkach fungovania aj financovania miest a obcí v budúcnosti,“ uviedol pre agentúru SITA viceprezident ÚMS Miroslav Kollár.Priamo o daňovom mixe hovoril tiež prezident ÚMS Richard Rybníček začiatkom júla. "Súčasný systém nastavenia financovania samospráv cez dane z príjmu fyzických osôb je už v tejto chvíli prežitý, nestabilný a treba začať rokovať o úplne novom systéme financovania samospráv, ktorý by bol stabilnejší. Taký môže byť daňový mix, keď by na území nezostávali len dane z príjmu fyzických osôb, ale napríklad aj dane z príjmu právnických osôb, ktoré na tom území pôsobia a iné daňové výhody pre mestá a obce, kde sa časť tej dane produkuje," uviedol vtedy pre agentúru SITA. Takisto konštatoval, že mestá a obce by mali byť rovnocennými partnermi pre predstaviteľov politických strán zastúpených vo vláde a v parlamente, kde sa schvaľujú zákony.


Turecko zadržalo útočníka z istanbulského nočného klubu

Muž v noci na 1. januára zastrelil v klube Reina 39 ľudí.

ISTANBUL. Turecká polícia zadržala muža, ktorý v noci na 1. januára zastrelil v istanbulskom nočnom klube Reina 39 ľudí. Muža sa podľa agentúr Anadolu a Dogan podarilo zadržať v pondelok v istanbulskej štvrti Esenyurt v rámci policajnej akcie. Zadržanie muža označovaného za páchateľa teroristického útoku v nočnom klube Reina.potvrdil v utorok aj turecký premiér Binali Yildirim. Denník Daily Sabah informuje, že ide o Abdulgadira Mašaripova, ktorého zadržali v dome jeho kirgizského priateľa. Ten a ďalšie tri ženy, o ktorých zatiaľ nie sú známe nijaké podrobnosti, boli tiež zadržaní. Noviny Sabah zverejnili na Twitteri fotografie z policajnej akcie, zachytávajúce "teroristu a jeho kirgizského priateľa". Hlavný podozrivý má zakrvavenú tvár a tričko, druhý muž leží na zemi s rukami spútanými za chrbtom. Pri zatýkaní údajne kládol odpor. S hlavným podozrivým bol v čase policajného zásahu i jeho štvorročný syn, ktorý bol vzatý do ochrannej väzby, informovala NTV s tým, že polícia vypátrala miesto jeho pobytu pred štyrmi alebo piatimi dňami, ale s raziou čakala, aby mohla sledovať jeho pohyb a kontakty. Agentúra Anadolu informuje, že boli všetci podozriví prevezení na hlavné policajné riaditeľstvo v Istanbule na výsluch. Polícia v noci nadnes zároveň uskutočnila zásahy voči iným islamistickým teroristickým bunkám. Za páchateľa označovali turecké médiá Mašaripova už týždeň po útoku. Daily Sabah o ňom napísal, že je známy tiež pod prezývkou abú Muhammad Hurasan. Podľa denníka Hürriyet nespáchal útočník masaker z ideologických dôvodov, ale za finančnú odmenu 150-tisíc dolárov. To podľa polície naznačuje aj spôsob útoku - nešlo, ako býva zvykom, o samovražedný atentát, útočník naopak mal záujem na tom, aby unikol do bezpečia. K útoku v nočnom klube Reina sa prihlásila džihádistická organizácia Islamský štát, podľa ktorej išlo za turecké vojenské operácie na severe Sýrie. Samotný páchateľ z miesta činu ušiel. Na miesto činu prišiel so strelnou zbraňou s dlhou hlavňou. V prvých hodinách nového roka najprv zastrelil policajta a civilistu pred klubom, potom vtrhol dovnútra a bezhlavo strieľal na návštevníkov, ktorých tam bolo približne 600. Klub Reina často navštevovali miestne celebrity vrátane spevákov, hercov a športovcov.


Orava aj Banská Štiavnica. Pozrite si prvý trailer na minisériu Dracula

BRATISLAVA. Oravský hrad vo svite mesiaca aj záber na zasneženú nočnú Banskú Štiavnicu. Televízia BBC zverejnila prvý trailer k pripravovanej minisérii Dracula, ktorú produkuje v spolupráci s videostreamovacou službou Netflix. "Skúste zostať pokojný, ide vám to veľmi dobre," sú jediné slová, ktoré hovorí v traileri gróf Dracula. Adresuje ich vystrašenému mladíkovi. Draculu v najnovšej minisérii stvárňuje dánska filmová hviezda Claes Bang, ktorého preslávila najmä úloha sebavedomého riaditeľa múzea v Štokholme vo filme Štvorec. Získal za ňu aj cenu pre najlepšieho európskeho herca. Claes Bang hral aj vo filme Sklenená izba režiséra Júliusa Ševčíka, ktorý mal premiéru v marci. Stvárnil v ňom majiteľa legendárnej vily Tugendhat. V čase, keď mala Sklenená izba svetovú premiéru v Brne, nemohol na ňu prísť. Nakrúcal totiž Draculu - na Oravskom hrade, v Banskej Štiavnici aj v Zuberci. Za minisériou, ktorá bude mať tri časti, stoja autori úspešného seriálu Sherlock - Steven Moffat a Mark Gatiss. Dátum premiéry zatiaľ známy nie je, aj trailer uvádza len nejasné "už čoskoro". Spomedzi hereckého obsadenia v traileri vidieť hercov ako John Heffernan, Dolly Wells, Joanna Scanlan. V seriáli hrajú aj Morfydd Clark, Sacha Dhawan, Jonathan Aris, Nathan Stewart-Jarrett, Lyndsey Marshal, Chanel Cresswell, Matthew Beard a Lydia West. Režisérmi trojdielnej série sú Jonny Campbell, Damon Thomas a Paul McGuigan.